Kit Ujian Pantas Antigen COVID-19 Diwartakan Barang Kawalan

Untuk mendapatkan maklumat terkini, ikuti kami melalui Telegram

Putrajaya – Kementerian Perdagangan Dalam Negeri dan Hal Ehwal Pengguna (KPDNHEP) mengambil maklum akan keperluan Kit Ujian Pantas Antigen COVID-19 (Ujian Kendiri) (RTK) oleh Keluarga Malaysia sebagai satu langkah awal pencegahan penularan pandemik COVID-19.

KPDNHEP juga mengambil maklum peningkatan kes COVID19 yang dilaporkan dalam media arus perdana akhir-akhir ini yang menyumbang kepada meningkatnya permintaan RTK di pasaran.

Bagi menjamin keberadaan dan bekalan sentiasa mencukupi di pasaran, kerajaan mengambil langkah proaktif dengan mewartakan RTK sebagai barang kawalan di bawah Perintah Kawalan Bekalan (Barang-barang Kawalan) (No.6) 2021 pada 24 November 2021 yang lalu dan dikuatkuasakan pada 1 Disember 2021.

Selain itu, KPDNHEP juga sentiasa melakukan penguatkuasaan ke atas keberadaan bekalan kit ujian ini dengan melakukan pemantauan dan pemeriksaan berkala setiap hari, terutamanya pada peringkat pengimport, pengilang, pemborong dan peruncit bagi memastikan bekalan kit ujian ini sentiasa stabil dalam pasaran dan mudah diperoleh oleh pengguna.

Berdasarkan statistik penguatkuasaan dan pemantauan yang dilakukan, kini terdapat kira-kira 18 juta unit RTK tersedia di pasaran. Sebanyak 8084 premis runcit diberi kebenaran menjual RTK yang diiktiraf oleh Pihak Berkuasa Peranti Perubatan Malaysia atau Medical Device Authority (MDA).

Kini, terdapat lapan pengilang Establismen yang mendapat kebenaran bersyarat menghasilkan RTK di Malaysia yang mengeluarkan sejumlah 4.306 juta unit RTK hingga Februari 2022. Manakala, Malaysia mengimport sebanyak 2.34 juta unit RTK daripada tujuh buah negara. Jumlah keberadaan RTK tambahan di pasaran hingga hujung  bulan Februari adalah sebanyak 6.647 juta unit.

Berdasarkan statistik, aduan berhubung kekurangan bekalan RTK menunjukkan peratus yang sangat rendah. Sejak 1 Januari hingga 21 Februari 2022, terdapat tiga aduan sahaja yang diterima oleh KPDNHEP berhubung dengan kekurangan bekalan kit ujian ini.

Julat harga RTK di pasaran adalah antara RM4.90 hingga RM19.90 ketika ini. Kini, sebanyak 80% RTK dijual di bawah RM10.00 seunit.

KPDNHEP memberikan amaran kepada peniaga agar terus mematuhi peruntukan undang-undang berkaitan dengan penjualan RTK ini bagi mengelakkan tindakan tegas oleh KPDNHEP. Peniaga yang dikesan melakukan kesalahan berhubung dengan perkara ini boleh dikenakan tindakan di bawah Seksyen 22, Akta Kawalan Bekalan (AKB) 1961 dan Akta Kawalan Harga dan Anti Pencatutan seperti yang berikut:

KPDNHEP juga ingin menasihati pengguna agar tidak panik dengan situasi yang berlaku ini dengan membuat pembelian panik atau berlebihan daripada keperluan dan sentiasa berwaspada dengan kehadiran RTK yang tidak mendapat kelulusan MDA.

KPDNHEP juga ingin menasihati orang ramai supaya meningkatkan penjagaan kesihatan dan sentiasa mematuhi Prosedur Operasi Standard Kesihatan serta melakukan pemantauan awal terhadap diri dan keluarga bagi mengelakkan daripada dijangkiti oleh pandemik COVID-19.

Pengguna yang mempunyai sebarang maklumat berhubung salah laku peniaga berhubung dengan bekalan dan harga RTK boleh mengemukakan aduan lengkap berserta butiran lengkap melalui saluran yang berikut:


MAIPs Terima Zakat Perniagaan Lebih RM580 000 daripada TNB

Kuala Perlis – Majlis Agama Islam dan Adat Istiadat Melayu Perlis (MAIPs) menerima wang zakat perniagaan sebanyak RM583 330.13 bagi tahun 2020 daripada Tenaga Nasional Berhad (TNB). Wang zakat tersebut disampaikan oleh Ketua Pegawai Global Business Solutions, Ahmad Hushairi Ibrahim yang mewakili Pengerusi TNB kepada Ketua Pegawai Eksekutif MAIPs, Mohd Nazim Mohd Noor.

Penyerahan wang zakat tersebut disaksikan oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Lailatul Shahreen Akashah Khalil di Dewan Orang Ramai Kampung Pulau Ketam, Kampung Seberang Ramai.

Dalam majlis yang sama, baginda turut berkenan membuat pelepasan sebanyak 70 orang peserta Explorace TNB 2022 yang disertai oleh ketua-ketua jabatan kerajaan negeri dan pengamal media Perlis.


Laporan Kredit Peminjam Menerusi eCCRIS Secara Percuma

Kini, pengguna individu baharu warganegara Malaysia boleh mendaftar akaun eCCRIS dari rumah tanpa perlu lagi ke Bank Negara Malaysia (BNM) atau Agensi Kaunseling dan pengurusan Kredit (AKPK). Pendaftaran boleh dibuat melalui eccris.bnm.gov.my selain pendaftaran sedia ada melalui kios di premis AKPK atau Elink, telelink.bnm.gov.my.

CCRIS merupakan Pusat Sistem Maklumat Rujukan Kredit (Central Credit Reference Information System) yang dimiliki dan dikendalikan oleh BNM untuk memudahkan pengurusan risiko kredit antara bank. CCRIS memproses data yang diterima daripada institusi kewangan peserta dan menggabungkannya menjadi laporan kredit. Laporan ini menyenaraikan sejarah pembiayaan dan pembayaran balik peminjam dalam tempoh 12 bulan. Peminjam boleh mengakses laporan kredit mereka secara dalam talian menerusi eCCRIS tanpa sebarang bayaran.

Melalui eCCRIS, identiti pengguna baharu akan disahkan secara digital. Langkah ini melibatkan pindahan RM1.00 ke akaun BNM yang ditetapkan melalui perbankan Internet. RM1.00 akan dipulangkan secara automatik dalam tempoh dua hari bekerja selepas pendaftaran.

Pendaftaran secara dalam talian ini adalah lebih mudah dan selamat kepada para pengguna. Kini, pengguna individu baharu warganegara Malaysia yang mempunyai talian Internet boleh mendaftar dan mendapatkan laporan CCRIS pada bila-bila masa.


Bintang Kesihatan Pek Makanan

Untuk mendapatkan maklumat terkini, ikuti kami melalui Telegram

Tidak lama lagi, masyarakat pengguna di India akan memperoleh maklumat pantas berkaitan dengan kandungan bahan makanan yang ingin dibeli hanya dengan melihat pada muka depan pek bungkusan makanan.

Food Safety and Standards Authority of India (FSSAI) sedang memulakan sistem penarafan bintang untuk makanan berbungkus seperti yang dilakukan oleh Bureau of Energy Efficiency di negara itu bagi peralatan elektronik.

Berdasarkan sistem penarafan Bintang Kesihatan atau Health Star ini, muka depan pek bungkusan makanan akan memaparkan bilangan bintang depan bungkusan, menunjukkan tahap sihat atau tidak sihatnya makanan tersebut bergantung pada jumlah garam, gula dan lemak yang ada padanya.

Penarafan Bintang Kesihatan ialah satu daripada lima jenis pelabelan yang diperkenalkan, antaranya termasuklah tanda lampu isyarat, skor pemakanan dan simbol amaran. Penarafan Bintang kesihatan akan dilancarkan dalam  tempoh beberapa bulan lagi.

FSSAI memperkenalkan peraturan itu berdasarkan laporan daripada Indian Institute of Management Ahmedabad. FSSAI mengupah institut tersebut pada tahun 2021 untuk menjalankan kajian tentang kesan pelabelan muka depan pek  makanan yang dibungkus dan diproses di India.


KDNK Meningkat 3.6% Dorong Pemulihan Ekonomi 2022

Putrajaya – Jabatan Perangkaan Malaysia (DOSM) menerbitkan Sorotan Statistik Ekonomi Malaysia (MESR) Siri 2/2022. Penerbitan ini bermatlamat untuk menghebahkan kepada orang awam mengenai senario ekonomi terkini berdasarkan statistik makroekonomi rasmi yang dikeluarkan oleh Jabatan Perangkaan Malaysia (DOSM). Laporan ini memfokuskan kepada statistik terkini bagi Disember 2021 dan beberapa statistik akan datang bulan Januari 2022 serta sorotan mengenai senario ekonomi Malaysia pada suku keempat 2021 dan prestasi tahunan bagi 2021. Selain itu, edisi ini juga dimuatkan dengan artikel khas bertajuk “Penggunaan Elektrik di Era COVID-19” yang membincangkan trend dan perubahan dalam penggunaan elektrik sebelum dan semasa pandemik COVID-19.

Mengulas mengenai situasi sosioekonomi pada tahun 2021 di sebalik usaha menangani penularan COVID-19, Ketua Perangkawan Malaysia, Dato’ Sri Dr. Mohd Uzir Mahidin berkata, “Setelah pelbagai langkah kawalan penularan sepanjang tempoh separuh tahun pertama 2021, Pelan Pemulihan Negara (PPN) yang dilaksanakan sejak Julai dijadikan sebagai strategi bagi Malaysia dalam membuka semula aktiviti ekonomi dan sosial secara sistematik dan progresif. Oleh itu, pemulihan berterusan dilihat selaras dengan peralihan lebih banyak negeri kepada fasa PPN yang berikutnya dengan pelonggaran prosedur operasi standard serta kebenaran pengoperasian semula lebih banyak perniagaan. Hingga bulan Disember 2021, hanya dua buah negeri kekal berada dalam fasa ketiga PPN manakala negeri-negeri lain telah beralih ke fasa keempat.

Selari dengan perkembangan positif ini, Keluaran Dalam Negeri Kasar (KDNK) telah kembali meningkat kepada 3.6 peratus pada suku keempat tahun 2021 selepas menyusut 4.5% pada suku sebelumnya, memberi isyarat momentum yang lebih baik dalam pemulihan ekonomi negara. Hampir kesemua sektor penawaran menunjukkan prestasi yang memberangsangkan dan semua komponen permintaan akhir kecuali bagi dua Embargo: Hanya akan diterbitkan atau disebarkan pada jam 1200, Jumaat, 25 Februari 2022 Pembentukan modal tetap kasar telah melepasi paras pra-pandemik tahun 2019. Lanjutan itu, ekonomi Malaysia berkembang 3.1% pada tahun 2021 selepas merosot 5.6% pada tahun 2020.

Prestasi tahunan itu disokong oleh pertumbuhan kukuh dalam sektor Pembuatan yang mana telah melepasi paras pra-pandemik.” Dari sudut sektor luaran, beliau berkata, “Imbangan Akaun Semasa (CAB) Malaysia terus mencatatkan lebihan RM15.2 bilion berbanding RM11.6 bilion pada suku tahun sebelumnya didorong oleh eksport bersih barangan yang tinggi dan defisit yang lebih rendah dalam pendapatan sekunder. Akaun barangan mencatatkan peningkatan paling tinggi sehingga kini dalam eksport bersih pada RM51.8 bilion, melepasi paras tertinggi sebanyak RM50.9 bilion pada suku tahun ketiga tahun 2008.

Pelaburan bertambah baik dengan Pelaburan Langsung Asing (FDI) di Malaysia mengekalkan aliran masuk bersih yang lebih tinggi sebanyak RM24.7 bilion manakala Pelaburan Langsung Asing di Luar Negeri (DIA) oleh pelabur Malaysia berubah arah aliran untuk mencatatkan aliran keluar bersih sebanyak RM15.0 bilion berbanding dengan aliran masuk bersih RM4.7 bilion pada suku ketiga tahun 2021.

Prestasi tersebut menunjukkan momentum positif dalam pemulihan ekonomi negara disokong oleh pembukaan semula lebih banyak aktiviti sosial dan ekonomi serta pemberian dos penggalak di bawah Program Imunisasi COVID-19 Kebangsaan selaras dengan pelaksanaan PPN. Perdagangan barangan juga mengekalkan trajektori positif pada suku keempat tahun 2021 dengan jumlah perdagangan meningkat 29.2% kepada RM624.7 bilion berbanding dengan RM483.4 bilion pada suku yang sama tahun 2020. Pada masa yang sama, kedua-dua eksport dan import melonjak pada suku ini, dengan eksport meningkat sebanyak 29.0% kepada RM350.5 bilion manakala import berkembang 29.6% kepada RM274.3 bilion.

Imbangan dagangan mencatatkan lebihan RM76.2 bilion, meningkat 26.9 peratus berbanding tempoh yang sama tahun sebelumnya.” Melihat kepada prestasi sektoral, Indeks Pengeluaran Perindustrian memulih kepada 6.9% tahun ke tahun pada suku keempat 2021 berbanding dengan negatif 1.1% yang dicatatkan pada suku tahun sebelumnya. Pertumbuhan tersebut disumbangkan oleh peningkatan dalam indeks Pembuatan (9.2%) dan Elektrik (4.3%).

Selari dengan hal itu, nilai jualan pembuatan juga meningkat 16.5% dalam tempoh yang sama kepada RM427.0 bilion. Sektor perkhidmatan menunjukkan prestasi yang lebih baik pada suku keempat tahun 2021 dengan hasil meningkat sebanyak 5.3% kepada RM460.0 bilion didorong oleh segmen perdagangan borong dan runcit, makanan dan minuman dan penginapan yang meningkat sebanyak 5.1%. Tambahan pula, Indeks Volum Perkhidmatan juga mencatatkan peningkatan sebanyak 3.0% selepas kejatuhan ketara 7.5% pada suku tahun sebelumnya. Dari segi harga, Indeks Harga Pengguna merekodkan kenaikan sebanyak 3.2% pada suku keempat tahun 2021, manakala Indeks Harga Pengeluar pengeluaran tempatan kekal dalam aliran menaik dengan mencatatkan peningkatan dua angka sebanyak 11.9%.

Mengulas mengenai senario buruh, Ketua Perangkawan berkata, “Pasaran buruh kembali dengan momentum ke arah pemulihan pada suku keempat tahun 2021 dengan tiga Embargo: Hanya akan diterbitkan atau disebarkan pada jam 1200, Jumaat, 25 Februari 2022 bilangan penduduk bekerja meningkat  sebanyak 1.8% tahun ke tahun kepada 15.44 juta orang, manakala kadar pengangguran menurun 0.5% mata untuk merekodkan kadar suku tahunan terendah pada 4.3% sejak bermulanya pandemik. Dari perspektif permintaan buruh, jumlah jawatan dalam sektor ekonomi mencatatkan peningkatan buat kali pertama selepas merosot selama enam suku tahun berturut-turut, dengan merekodkan sebanyak 8.531 juta jawatan pada suku keempat tahun 2021.”

Mengakhiri kenyataan beliau, Dato’ Sri Dr. Mohd Uzir Mahidin berkata, “Pemulihan ekonomi negara didorong oleh pengembangan permintaan global, pemulihan dalam pasaran buruh, perkembangan program vaksinasi COVID-19 dan disokong oleh dasar yang berterusan. Seiring dengan itu, Malaysia kini sedang bersiap sedia bagi pembukaan semula sempadan antarabangsa sepenuhnya pada bulan Mac 2022 yang akan memulihkan kembali aktiviti berkaitan dengan pelancongan. Selain itu, Indeks Pelopor (IP) meningkat kepada 2.1% pada bulan Disember 2021 daripada 1.6% pada November 2021, manakala paras indeks terus melepasi 100.0 mata dengan merekodkan 111.5 mata. Hal ini, secara keseluruhannya memberikan isyarat bahawa prospek ekonomi yang lebih baik pada bulan-bulan akan datang. Oleh itu, tumpuan kerajaan akan terarah kepada dua teras utama dalam menyokong momentum pertumbuhan ekonomi, iaitu mewujudkan peluang pekerjaan dan membantu usahawan untuk terus berkembang. Mengambil kira semua faktor ini, Malaysia optimis bahawa ekonomi akan kekal dalam landasan pemulihan pada tahun 2022.”

Jabatan Perangkaan Malaysia sedang menjalankan Survei Pendapatan, Perbelanjaan Isi Rumah dan Kemudahan Asas (HIES/BA) 2022 dari 1 Januari 2022 hingga 31 Disember 2022.


Asnaf Terima RM21 000 daripada MAIPs

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat menyerahkan sumbangan Majlis Agama Islam dan Adat Istiadat Melayu Perlis (MAIPs) berjumlah RM21 000 kepada seramai 30 orang asnaf. Para penerima terpilih pada kali ini terdiri dalam kalangan anak kariah Masjid As Sakinah, Padang Melangit.

Hadir sama dalam program tersebut ialah kepimpinan Dewan Bahasa dan Pustaka (DBP) yang diketuai oleh Ketua Pengarahnya, YBhg. Datuk Abang Salehuddin Abg Shokeran. Turut serta ialah Pengarah Jabatan Pembinaan Bahasa dan Sastera, Dr. Haji Abang Patdeli Abang Muhi; dan Ketua Bahagian Promosi dan Pengiktirafan, Haji Mohd Salahuddin Mohamed.

Dalam meningkatkan ekonomi Perlis, baginda bertitah bahawa lebih banyak pemain utama industri di negara ini diundang untuk terlibat sama dalam pelbagai sektor perindustrian di negeri tersebut seperti merancakkan lagi pembangunan di Kawasan Perindustrian Lembah Chuping (CVIA) di Padang Besar. Hal ini demikian kerana kemajuan sektor perindustrian akan dapat membuka lebih banyak lagi peluang pekerjaan baharu kepada rakyat bagi menjana sumber pendapatan dan sekali gus meningkatkan taraf ekonomi.

Pada kesempatan yang sama, DYTM Tuanku Syed Faizuddin Putra Jamalullail juga mengajak semua pihak agar dapat terus bersama-sama menyumbangkan idea dan membina kepakaran tenaga melalui pelbagai platform rasmi sedia ada demi pembangunan negeri yang dicintai itu.


Taobao dan Kerajaan Negeri Selangor Menyokong Wanita Melalui Industri Kotej

Kuala Lumpur – Bersempena dengan sambutan Hari Wanita Antarabangsa 2022, Taobao mengumumkan Jualan Taobao 3.8 yang menampilkan perisa tradisional Malaysia daripada perniagaan mikro Kampung Baharu yang memfokuskan wanita, di samping pelbagai tawaran istimewa yang tersedia dari 4 Mac hingga 8 Mac 2022.

Lanjutan kerjasama Taobao dengan Kerajaan Negeri Selangor sejak Tahun Baharu Cina, inisiatif bersama ini bertujuan  membawa lebih banyak jenama Kampung Baharu ke platform Taobao untuk mempromosikan aset budaya Malaysia, terutamanya dalam kalangan generasi muda.

Kerjasama ini juga bertujuan meningkatkan keupayaan komuniti Kampung Baharu yang kurang mendapat perkhidmatan untuk mencapai pertumbuhan ekonomi dengan memanfaatkan saluran digital, bersama-sama pemasaran produk dan pengurusan jenama yang berkesan dan mampan.

Untuk Jualan Taobao 3.8, sejajar dengan peningkatan penekanannya pada keterangkuman, Taobao akan menampilkan empat jenama Kampung Baharu yang sama ada memenuhi keperluan pengguna wanita atau diterajui oleh usahawan wanita daripada BAIKSelangor 2021-2022. Empat produk Kampung Baharu yang diketengahkan ialah Wei Tian Fang Moisturizing Snow Swallow Peach Paste (pingat Perak), Jin La Xiang Garlic Cili Sos (pingat Gangsa), Grusonn Essence of Mushroom, dan Lee’s Cocoa 80 Percent Single Origin Dark Chocolate.

“Taobao komited untuk memupuk persekitaran yang pelbagai dan inklusif, di mana teknologi digunakan bagi kebaikan perniagaan dan komuniti yang masih belum mendapat manfaat daripadanya, akses kepada ekonomi digital. Dengan menonjolkan peniaga Kampung Baharu ini, kami berharap dapat menggalakkan lebih banyak perniagaan mikro berkembang ke dalam bidang digital sambil turut membantu generasi muda membina penghargaan terhadap akar nenek moyang kita,“ ujar Jess Lew, Pengurus Negeri,  Alibaba Tmall Taobao World, Malaysia.

“Kami gembira dapat bekerjasama dengan Taobao sekali lagi, kali ini untuk meraikan Hari Wanita Antarabangsa. Usaha bersama kami semasa Jualan Tahun Baharu Cina Taobao bukan sahaja meningkatkan pendedahan untuk barangan berkualiti tinggi yang dihasilkan di Kampung Baharu di Selangor, tetapi kerjasama ini juga membantu  jualan industri kotej berkembang dan mencapai matlamat kami untuk merangsangkan ekonomi untuk penduduk kampung. Inisiatif ini akan membolehkan penduduk kampung bergema dengan produk hebat daripada komuniti mereka. Kerajaan negeri Selangor mengharapkan lebih banyak peluang untuk bekerjasama dengan Taobao dalam menyokong lebih banyak jenama Kampung Baharu,” kata YB Ng Sze Han, Exco Kerajaan Negeri Selangor.


UIAM Juara Debat Diraja antara IPT 2021

PUTRAJAYA – Penganjuran Debat Diraja antara Institusi Pengajian Tinggi (IPT) 2021 meneruskan acara tradisinya pada setiap tahun bagi melahirkan mahasiswa yang memahami naratif pelbagai isu rakyat. Acara yang berprestij ini terbukti sebagai gelanggang dan kaedah terbaik bagi memperkasakan kemahiran berucap dan memperkukuh kualiti dalam kalangan mahasiswa.

Menteri Pengajian Tinggi Malaysia, Datuk Seri Dr. Noraini Ahmad berkata, “Arena debat merupakan platform dan wadah yaang bermanfaat untuk melahirkan mahasiswa yang matang fikrah pemikiran dan murni siasah. Bahkan merekalah pewaris yang menjadi harapan negara dan berperanan sebagai penimbal suara bagi menepis ideologi luar yang tidak selari dengan kebiasaan masyarakat kita”. Beliau berkata demikian ketika berucap merasmikan Majlis Kemuncak Debat Diraja Antara IPT 2021.

Pada majlis kemuncak tersebut, Universiti Islam Antarabangsa Malaysia (UIAM) muncul sebagai juara Kategori Bahasa Melayu bagi pertandingan perbahasan elit ala Parlimen Asia edisi ke-22 dengan membawa pulang hadiah wang tunai yang berjumlah RM5000, trofi, sijil penghargaan serta hadiah buku sumbangan Dewan Bahasa dan Pustaka (DBP).

Universiti Sultan Zainal Abidin (UNISZA) pula muncul sebagai naib juara dengan membawa pulang wang tunai yang berjumlah RM3000, trofi, sijil penghargaan serta hadiah buku sumbangan DBP. Majlis debat ini dihoskan oleh Universiti Pertahanan Nasional Malaysia (UPNM) dan dianjurkan secara bersama oleh Majlis Universiti Debat Malaysia (MADUM) dengan kerjasama DBP.

Nadratul Huda Ahmad dari Universiti Teknologi Malaysia (UTM) pula muncul sebagai pendebat terbaik keseluruhan, manakala Muhammad Ilham Hafiz Azmi dari UIAM menjuarai kategori pendebat terbaik pada peringkat akhir. Mereka membawa pulang hadiah berupa trofi, wang tunai sebanyak RM1000, sijil penghargaan dan hadiah buku sumbangan DBP.

Pertandingan pada kali ini disertai oleh 23 buah IPT serta dibahagikan kepada Kategori Bahasa Melayu dan Kategori Bahasa Inggeris dengan peringkat saringan telah diadakan secara dalam talian pada minggu lepas.

Yang turut hadir ialah YB Senator Dato’ Ahmad Masrizal Muhammad, Timbalan Menteri Pengajian Tinggi, Dato’ Seri Abdul Razak Jaafar, Ketua Setiausaha Kementerian Pengajian Tinggi dan Leftenan Jeneral Datuk Hasagaya Abdullah, Naib Canselor, UPNM, yang merangkap Pengerusi Debat Diraja Antara IPT 2021.


Bantuan Kewangan Tahun 2022 kepada Syarikat Pengendalian Pelancongan dan Syarikat Malaysia Mysecond Home Berlesen di bawah MOTAC

Untuk mendapatkan maklumat terkini, ikuti kami melalui Telegram

Putrajaya – Kementerian Pelancongan, Seni dan Budaya Malaysia (MOTAC) sentiasa berusaha untuk meringankan beban yang dihadapi oleh penggiat industri pelancongan negara susulan impak pandemik COVID-19.

MOTAC menyasarkan tahun 2022 merupakan masa untuk industri bangkit semula daripada kegawatan perniagaan yang dialami sejak dua tahun lepas. Berikutan hal tersebut, menerusi Ucapan Belanjawan 2022, kerajaan  mengumumkan  pemberian Bantuan Khas kepada lebih 20 ribu pengusaha pelancongan yang berdaftar di bawah MOTAC dengan peruntukan sebanyak RM85 juta ringgit.

Pada tahun 2021, kerajaan melalui MOTAC telah menyalurkan bantuan kewangan berjumlah RM61 juta yang dapat memanfaatkan sebanyak 29 286 orang penggiat industri pelancongan. Bantuan Kewangan Tahun 2022 ini adalah usaha berterusan kerajaan bagi membantu sektor pelancongan yang merupakan antara segmen yang sangat terjejas dalam tempoh pandemik COVID-19 ini.

Inisiatif ini diharap dapat membantu industri pelancongan negara untuk terus berdaya saing seterusnya dapat membantu memulihkan semula sektor pelancongan negara. MOTAC juga telah menambah baik kriteria pemohon agar lebih banyak pengusaha pelancongan dapat mendapat manfaat daripada bantuan ini.

Bayaran sebanyak RM9000.00 akan diberi kepada Syarikat Pengendalian Pelancongan (TOBTAB) dan Syarikat Malaysia Mysecond Home (MM2H). Manakala, Spa dan Pusat Urutan Kaki (PUK) akan menerima sebanyak RM3000.00. Bagi Pemandu Pelancong, mereka akan menerima sebanyak RM1500.00 dan pengusaha inap desa (homestay) sebanyak RM1800.00. Bayaran ini akan dibuat sebanyak dua kali mulai bulan Mac dan Mei, 2022.

Sehubungan dengan itu, MOTAC menyeru semua pemandu pelancong, Syarikat TOBTAB, MM2H, pengusaha spa,  PUK serta pengusaha inap desa yang layak mengambil peluang ini untuk mengemukakan permohonan kepada pihak MOTAC melalui permohonan atas talian. Maklumat lanjut mengenai Bantuan Kewangan Tahun 2022 ini termasuklah pautan permohonan, boleh dilayari di laman sesawang rasmi MOTAC (www.motac.gov.my).

Tarikh permohonan Syarikat TOBTAB, MM2H dan Pengusaha Spa dan PUK ditetapkan dari 1 Mac hingga 15 Mac 2022. Sebarang pertanyaan boleh dikemukakan kepada Pejabat MOTAC Negeri yang berdekatan.


Lembaga Hasil Dalam Negeri Sambut Hari HASiL ke-26

YB Menteri Kewangan Malaysia turut menyampaikan Anugerah Pembayar Cukai Terbaik 2021 kepada 10 orang pembayar cukai yang mencapai tahap pematuhan yang tinggi terhadap polisi percukaian negara. Mereka sewajarnya menjadi contoh kepada pembayar cukai lain  untuk terus menyumbang kepada pembangunan negara.

Dalam majlis yang sama, lima orang warga HASiL menerima anugerah “Most Outstanding Hasilian 2021“ sebagai penghargaan atas kecemerlangan mereka menjalankan tugas yang diamanahkan yang boleh menjadi inspirasi kepada warga HASiL yang lain.

Dalam ucapan alu-aluan bersempena dengan sambutan Hari HASiL 2022, Ketua Pegawai Eksekutif/Ketua Pengarah Hasil Dalam Negeri, YBhg. Datuk Mohd Nizom Sairi mengharapkan sambutan Hari Hasil pada kali ini terus menyuntik semangat kepada warga HASiL agar terus memberikan yang terbaik kepada pelanggan. “Teruskan membina imej HASiL yang profesional dalam kita memenangi kembali keyakinan rakyat,“ ujar beliau.


LHDN Yakin Dapat Mencapai Sasaran Kutipan Cukai Tahun 2022

Kuala Lumpur – Sasaran kutipan hasil cukai berjumlah RM139 bilion tahun ini mampu dicapai dengan memastikan segala perkhidmatan yang disediakan oleh Lembaga Hasil Dalam Negeri (LHDN) dapat dilaksanakan sebaik-baiknya.

Ketua Pegawai Eksekutif LHDN, YBhg. Datuk Mohd Nizom Sairi menyatakan bahawa LHDN tidak akan mengambil pendekatan yang agresif untuk mencapai sasaran itu, sebaliknya menyediakan perkhidmatan khusus yang diperlukan oleh pihak pembayar cukai.

Perdana Menteri, YAB Dato’ Sri Ismail Sabri Yaakob  menjangkakan kutipan hasil cukai akan kembali kepada paras sebelum pandemik COVID-19, sama ada memenuhi atau melebihi sasaran kutipan cukai berjumlah RM139 bilion pada tahun ini.

LHDN  perlu merangka strategi jangka pendek dan sederhana untuk mencapai sasaran kutipan yang ditetapkan dan  mengekalkan prestasi yang baik pada masa hadapan.

Hasil cukai  pada tahun 2021 menunjukkan peningkatan sebanyak 17 peratus berbanding dengan tahun 2020 kepada lebih RM140 bilion.

Menurut Ketua Pegawai Eksekutif LHDN, YBhg. Datuk Mohd Nizom Sairi, LHDN perlu merangka strategi bagi memastikan sistem pencukaian yang sedia ada bersifat lestari dan berpanjangan.

Selain itu, LHDN juga akan mengambil pendekatan bagi memastikan peningkatan kadar pematuhan pembayaran cukai.


Mac Bulan Pengguna Kebangsaan

Untuk mendapatkan maklumat terkini, ikuti kami melalui Telegram

Putrajaya  – Jemaah Menteri yang bermesyuarat pada 11 Disember 2020 bersetuju menetapkan (mengisytiharkan) bahawa bulan Mac setiap tahun sebagai Bulan Pengguna Kebangsaan (BPK). Oleh sebab pandemik COVID-19 yang sedang memuncak, sambutan pada tahun 2021 ditangguhkan.

Kerajaan melalui Kementerian Perdagangan Dalam Negeri dan Hal Ehwal Pengguna (KPDNHEP) akan melaksanakan sambutan BPK buat julung-julung kalinya pada peringkat nasional di seluruh negara pada bulan Mac 2022.

Objektif BPK antara lain adalah untuk memperkasakan pengguna agar menjadi lebih cakna dan berdaya upaya dalam pelbagai aspek terutamanya aspek perlindungan pengguna.

Sambutan BPK ini bersesuaian dengan sambutan Hari Hak Pengguna Sedunia (HHPS) yang disambut pada 15 Mac setiap tahun. Tema pada tahun ini ialah Fair Digital Finance yang bermaksud kesaksamaan dalam kewangan digital.  Tema ini menumpukan kesaksamaan dan perlindungan dalam aktiviti kewangan secara atas talian.

KPDNHEP mengadaptasikan tema berkenaan selaras dengan keadaan dan kesesuaian masyarakat pengguna di negara ini, iaitu Digitalisasi Pengguna yang memfokuskan penggunaan transaksi secara dalam talian yang lebih mudah, cepat dan selamat bagi urusan harian.

Pemilihan tema ini bertepatan dengan senario pandemik COVID-19 yang memerlukan sebahagian besar transaksi bayaran, jual beli dan sebagainya dilakukan tanpa sentuhan dan transaksi secara dalam talian yang merupakan platform yang  selamat dan efisien.

KPDNHEP berharap pengguna mengikut arus teknologi digital dan seterusnya melengkapkan diri dengan ilmu pengetahuan dan kepenggunaan digital lebih-lebih lagi dari sudut keselamatan dan perlindungan daripada ancaman scam, penipuan, penggodam, dan sebagainya.

Bagi merancakkan pengisian Bulan Pengguna Kebangsaan 2022, pelbagai aktiviti dan program dirancang selaras dengan perkembangan hal ehwal kepenggunaan semasa dengan pematuhan Prosedur Operasi Standard (SOP) yang masih berkuatkuasa. Antara aktiviti dan program yang akan dilaksanakan pada peringkat negeri dan daerah, termasuklah aktiviti komuniti, wacana ilmiah, kembara rakan KPDNHEP, jualan, karnival kepenggunaan, promosi dan pertandingan kepenggunaan.

BPK akan disambut selama sebulan bermula 1 Mac dan berakhir pada 31 Mac 2022. Kemuncak sambutan akan diadakan pada 26 Mac 2022.

Sekiranya pengguna menghadapi sebarang masalah atau menjadi mangsa penipuan, segeralah bertindak dengan melaporkan perkara berkenaan kepada KPDNHEP atau agensi-agensi berkenaan dan pastikan hak anda sebagai pengguna sentiasa dilindungi.

Pengguna bijak, perkasa hak, berani bertindak!


MARC Jangka OPR Kekal Tidak Berubah Pada 1.75%

Kuala Lumpur – MARC Ratings Bhd menjangkakan Bank Negara Malaysia (BNM) akan mengekalkan Kadar Dasar Semalaman (OPR) tidak berubah pada paras terendah dalam sejarah iaitu 1.75% dalam mesyuarat Jawatankuasa Dasar Monetari (MPC) pada 4 Mac.

Agensi penafaran itu menjangkakan BNM akan menyatakan pendirian berhati-hati di samping mengekalkan penilaiannya ke atas prospek ekonomi dan inflasi.

“BNM telah berada dalam status quo ini sejak Julai 2020 bagi menyokong pemulihan ekonomi yang tidak kukuh,“ menurut MARC dalam kenyataan pada Selasa.

Ekonomi Malaysia dilihat tidak bersedia kepada normalisasi monetari di tengah-tengah ketiadaan sebarang isyarat terhadap pemulihan yang kukuh dari segi permintaan.

Pertumbuhan Keluaran Dalam Negara Kasar (KDNK) sebenar pada suku keempat 2021 mencatatkan 3.6% tahun ke tahun (suku keempat 2021: -4.5 %), dipacu terutamanya berikutan pengurangan dari segi penawaran.

“Peningkatan semula berkemungkinan lebih tinggi, namun dijejaskan oleh permintaan yang lembap selain pelaburan sektor awam dan swasta yang rendah. “Selain itu, risiko penurunan terhadap pertumbuhan masih ketara dalam keadaan ketidaktentuan yang meningkat membabitkan tindak balas pandemik dan ketegangan geopolitik yang bertambah,“ katanya.

MARC berkata inflasi itu dijangka kekal sederhana. Pada Januari 2022, inflasi keseluruhan merosot kepada 2.3% berbanding 3.2% pada bulan terdahulu, manakala inflasi teras mencatatkan peningkatan, namun masih di bawah sasaran 2% iaitu 1.6%.

Tekanan inflasi dijangka kekal dengan tolakan kos buat masa ini kerana kebanyakannya daripada makanan dan minuman bukan alkohol yangÂ  menyumbang lebih satu perempat daripada kumpulan inflasi teras.

“Kami melihat peningkatan risiko inflasi yang selanjutnya daripada harga komoditi yang lebih tinggi dan kelemahan ringgit akibat perang Rusia-Ukraine untuk hanya berterusan dalam masa terdekat dan akan dikekang oleh permintaan yang kekal lembap. “Oleh itu, kami menjangkakan kerajaan akan menjalankan langkah dasar jangka pendek dengan menghalang kenaikan harga melalui subsidi dan mekanisme kawalan harga yang lain“.

Agensi penarafan itu menyifatkan cadangan Majlis Pemulihan Negara untuk membuka semula sempadan Malaysia sebagai perkembangan yang positif. Bagi mencapai hasrat ini, kajian semula terhadap prosedur operasi standard (SOP) secara meluas perlu dilaksanakan untuk meningkatkan keyakinan pengguna.

“Kami berpendapat bahawa kadar faedah lebih tinggi hanya boleh dilaksanakan melalui perubahan yang mendadak dalam persekitaran luaran atau tahap pelepasan yang lebih pantas di tengah-tengah kenaikan kos input. “Perubahan mendadak ke atas dasar monetari dijangka tidak berlaku dan penetapan monetari akan kekal cukup akomodatif pada masa akan datang“.


Top Glove Rugi RM3.6 bilion Sepanjang Tempoh Perintah Pelepasan Penahanan

Untuk mendapatkan maklumat terkini, ikuti kami melalui Telegram

Kuala Lumpur – Top Glove Corporation Bhd mengalami kerugian yang dianggarkan bernilai RM3.6 bilion sepanjang tempoh Perintah Pelepasan Penahanan (WRO) oleh Jabatan Kastam dan Perlindungan Sempadan (CBP) Amerika Syarikat (AS).

Pada 15 Julai 2020, CBP AS telah mengeluarkan Perintah Pelepasan Penahanan (WRO) ke atas Top Glove atas dakwaan amalan buruh paksa dalam proses pengeluaran, termasuk ikatan hutang pekerja, kerja lebih masa yang melampau, melanggar syarat persekitaran,  kemudahan tempat kerja dan penginapan serta penahanan dokumen pengenalan diri.

Kementerian Perdagangan Antarabangsa dan Industri (MITI) menyatakan bahawa sekatan WRO tersebut telah dibatalkan pada 10 September 2021 setelah CBP berpuas hati dengan bukti dan tindakan yang diambil oleh syarikat Top Glove termasuk pembayaran pampasan kepada pekerja dan memperbaiki kemudahan tempat kerja serta penginapan pekerja.

MITI menyatakan bahawa sesi libat urus telah diadakan pada 18 Februari 2022 bersama-sama Kedutaan Amerika Syarikat dan ahli MARGMA untuk meneliti dan membincangkan tindakan yang perlu diambil oleh pemain industri bagi memastikan sekatan WRO terhadap syarikat sarung tangan getah Malaysia dapat dibatalkan dan dielakkan pada masa hadapan.

MITI sentiasa komited dalam usaha meningkatkan kesedaran dan pematuhan dasar semasa termasuk berkaitan hak asasi manusia dalam kalangan pemain industri negara dan pelabur asing.

MITI akan terus bekerjasama dengan pihak berkepentingan khususnya pihak industri dalam menerapkan nilai etika dan pematuhan peraturan bagi mengelakkan amalan buruh  paksa dan meningkatkan kesedaran mengenai amalan pekerja yang baik.


Dividen KWSP 6.10 Peratus Bagi Tahun 2021

Kuala Lumpur – Kumpulan Wang Simpanan Pekerja (KWSP) mengumumkan dividen Simpanan Konvensional sebanyak 6.10% selepas mencatatkan prestasi kukuh dalam operasi dan kewangan bagi tahun 2021.

Kadar dividen bagi Simpanan Shariah pula ialah  5.65%. Agihan dividen ialah sebanyak RM56.92 bilion, iaitu RM50.45 bilion bagi Simpanan Konvensional dan RM6.47 bilion bagi Simpanan Shariah.

Kadar dividen KWSP 2021 bukan sahaja jauh lebih tinggi daripada kadar 2020 iaitu 5.2% dan 4.9%, malah mengatasi agihan pendapatan lima sen seunit oleh Amanah Saham Bumiputera (ASB) perdana Permodalan Nasional Bhd untuk tahun 2021.

Ketua Pegawai Eksekutif KWPS, Datuk Seri Amir Hamzah Azizan menyatakan bahawa keseluruhan aset pelaburannya meningkat kepada RM1008 trilion pada 2021, meningkat 0.8% tahun ke tahun daripada RM1 trilion pada 2020.

Pada Februari 2021, KWSP berkata keseluruhan aset pelaburannya meningkat 7.9% kepada RM998 bilion daripada RM924 75 bilion pada tahun 2019.  Data KWSP menunjukkan kira-kira 7.3 juta ahli KWSP telah memohon sekurang-kurangnya satu atau ketiga-tiga pengeluaran khas berkaitan COVID-19, iaitu i-Lestari, i-Sinar dan i-Citra, yang secara kolektif menyaksikan RM1009 bilion dikeluarkan daripada KWSP antara April 2020 dan Februari 2022.

Jumlah yang tidak disimpan dengan KWSP meningkat kepada RM110 bilion apabila termasuk RM9 bilion yang dikeluarkan kepada ahli kerana pengurangan kadar caruman berkanun pekerja (daripada 11% kepada 7% dari April hingga Disember 2020, dan daripada 11% kepada 9% dari Januari 2021 hingga Jun 2022).

Pengerusi KWSP, Tan Sri Ahmad Badri Mohd Zahir menyatakan bahawa KWSP telah berjaya kekal stabil dan berdaya tahan bagi tahun 2021 disebabkan kedudukan portfolio yang kukuh dan pelaburan di pelbagai peringkat global.

“Pengeluaran sebanyak RM101 bilion akibat pandemik telah menyebabkan 48% ahli KWSP mempunyai kurang daripada RM10 000 dalam akaun mereka. KWSP berharap dividen ini dan prestasi berterusan KWSP akan membantu  dalam memulakan proses membina semula simpanan persaraan ahlinya ketika pemulihan ekonomi berlaku tahun ini,“ jelasnya dalam satu kenyataan media.

KWSP telah mengimbangi semula dan mengurus portfolio pelaburannya dengan membeli saham yang kukuh pada harga yang menarik selain memanfaatkan pelaburan luar negara yang menyumbang 56% kepada pulangan keseluruhan bagi tahun 2021.

Setakat 31 Disember 2021, KWSP telah mencatat peningkatan 6% dalam jumlah pendapatan pelaburan kasar kepada RM67.06 bilion daripada RM63.45 bilion pada tahun 2020.


Starbucks Buka Cawangan Kedai Kopi Pertamanya di Perlis

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail dan Raja Puan Muda Perlis, DYTM Tuanku Lailatul Shahreen Akashah Khalil berkenan berangkat menyempurnakan perasmian pembukaan kedai kopi Starbucks di Kangar Jaya, Perlis.

Starbucks Malaysia membuka kedai kopi pertamanya di Perlis yang menyaksikan syarikat itu melengkapkan operasi syarikat di semua negeri dan wilayah persekutuan di Malaysia. Turut hadir pada majlis itu ialah kedua-dua puteri baginda Yang Amat Mulia (YAM) Sharifah Khatreena Nuraniah Tuanku Syed Faizuddin Putra dan YAM Sharifah Farah Adriana Tuanku Syed Faizuddin Putra.

Pengarah Urusan Starbucks Malaysia dan Brunei, Sydney Quays berkata bahawa kedai kopi baharu itu merupakan kedai pandu lalu ke-62 syarikat tersebut daripada 345 cawangannya di negara ini.

Beliau menyatakan bahawa mereka terpaksa menangguhkan jadual pembukaan cawangan itu disebabkan oleh pandemik COVID-19. Beliau turut menyatakan bahawa Perlis merupakan negeri terakhir Starbucks membuka cawangannya disebabkan oleh pihaknya mahu mencari lokasi yang sesuai.

Menurut Sydney Quays lagi, pembukaan cawangannya di negeri ini merupakan satu daripada pencapaian utama bagi syarikat tersebut yang menyediakan peluang kepada penduduk untuk merasai pengalaman minum kopi luar biasa yang digemari oleh kebanyakan rakyat Malaysia.

Tambahnya lagi, cawangan Starbucks di Perlis telah direka bentuk bagi mencerminkan warisan lebih 50 tahun jenama kopi tersebut dan menerapkan tradisi serta budaya tempatan.


Lembaga Hasil Dalam Negeri Malaysia Perkenalkan e-TT, EFT dan IBG untuk Bayaran Cukai

Putrajaya – Lembaga Hasil Dalam Negeri Malaysia (HASiL) memaklumkan bahawa bermula 1 April 2022, Sistem e-TT (e-Pindahan Telegrafik) akan diperkenalkan bagi bayaran Cukai Pendapatan, Cukai Petroleum, Cukai Keuntungan Harta Tanah (CKHT), Bayaran Kompaun, Cukai Penghibur Awam (Seniman Kembara), dan Cukai Pegangan melalui kaedah Pindahan Telegrafik (Telegraphic Transfer), Pindahan Dana Elektronik (EFT) dan Pindahan Giro antara Bank (IBG) dari dalam dan luar negara.

e-TT merupakan sistem yang akan menjanakan Nombor Akaun Maya (Virtual Account Number (VA)) sebagai identiti pengenalan bayaran. Pembayar cukai yang ingin membuat bayaran cukai menerusi kaedah pindahan telegrafik (TT) dari dalam dan luar negara dikehendaki untuk mengakses Sistem e-TT  yang boleh dicapai dengan langkah mudah seperti yang berikut:

(i) Layari Portal MyTax di https://mytax.hasil.gov.my
(ii) Klik Perkhidmatan ezHasil > submenu e-TT.
(iii) Isi maklumat bayaran dengan lengkap untuk menjanakan Nombor VA.
(iv) Nombor VA yang diberi perlu digunakan sebagai nombor akaun bayaran semasa melakukan bayaran menerusi kaedah pindahan telegrafik (TT) di kaunter bank atau menerusi portal perbankan elektronik.

Dengan pengenalan Sistem e-TT, empat jenis bayaran, iaitu Kompaun, Cukai Penghibur Awam (Seniman Kembara), Cukai Pegangan dan CKHT – Pegangan Cukai 3% oleh Pemeroleh Aset (Seksyen 21B, ACKHT 1976), yang pada masa ini hanya boleh dilakukan di Kaunter Bayaran HASiL dan juga boleh dibuat menerusi kaedah e-bayaran.

Bayaran cukai menggunakan VA dari Sistem e-TT boleh dilakukan melalui:

Untuk maklumat lanjut mengenai pelaksanaan Sistem e-TT, sila layari portal rasmi HASiL (www.hasil.gov.my). Sebarang pertanyaan dan maklum balas yang berkaitan boleh diajukan kepada HASiL melalui:

(a) Hasil Care Line di talian 03-8911 1000/603-8911 1100 (luar negara).

(c) Borang Maklum Balas di portal rasmi LHDNM di pautan pantas: https://maklumbalaspelanggan.hasil.gov.my/MaklumBalas/ms-my/


Firefly Mulakan Semula Operasi Penerbangan dari Hab Pulau Pinang April Ini

Kota Kinabalu –  Firefly akan memulakan semula operasi penerbangan dari hab Pulau Pinang ke Johor Bahru, Kuching dan Kota Kinabalu dengan pelancaran penjualan tiket bermula 11 April ini.

Ketua Pegawai Eksekutif Firefly, Philip See menyatakan bahawa pelanggan boleh mendapatkan tambang serendah RM69 sehala dengan penerbangan pesawat Malaysia Airlines Boeing 737-800.

“Penerbangan ini bakal bermula dengan dua kali penerbangan pergi balik dari Pulau Pinang ke Johor Bahru dan satu kali penerbangan pergi balik dari Pulau Pinang ke Kuching dan Kota Kinabalu. “Kami juga akan meningkatkan sehingga tiga kali penerbangan pergi balik dari Pulau Pinang ke Johor Bahru dan dua kali penerbangan pergi balik dari Pulau Pinang ke Kuching dan Kota Kinabalu mulai 25 April depan,“ katanya kepada pemberita pada majlis Firefly Media Meet.

Beliau berkata pelanggan akan mendapat fleksibiliti dan keselesaan seperti pemilihan tempat duduk, perlindungan insurans, dan penyediaan makanan dalam penerbangan.

Tambah beliau lagi, sebagai sebahagian daripada Malaysia Aviation Group, rangkaian kukuh dan perkongsian kod bersama Malaysia Airlines dan MASwings akan menawarkan pengalaman perjalanan yang lancar kepada pelanggan, sekali gus mempelbagaikan rangkaian Semenanjung Malaysia ke Sabah dan Sarawak, Thailand, Indonesia dan Singapura.

“Firefly juga bakal menjalin kerjasama dengan beberapa penyedia makanan tempatan Malaysia bagi hidangan panas dalam penerbangan.“

Pada masa yang sama, Philip berkata pemilihan Sabah disebabkan negeri berkenaan selalu menjadi tumpuan para pelancong tempatan atau pelancong dari luar negara.

Tiket penerbangan kini boleh didapati menerusi aplikasi Firefly, laman web, tempahan pejabat atau menerusi ejen pelancongan. Pelanggan boleh membuat tempahan di laman web Malaysia Airlines menerusi perkongsian kod bersama Firefly bermula sejak 1 Mac lepas.


Perihal Klausa Komplemen

Untuk mendapatkan maklumat terkini, ikuti kami melalui Telegram

Klausa komplemen merupakan klausa subordinat yang dipancangkan pada klausa utama untuk menghasilkan ayat majmuk pancangan komplemen. Penanda klausa komplemen ialah kata hubung komplemen, iaitu bahawa dan untuk.  Sila lihat contoh yang berikut:

1a.  Dia mengetahui bahawa ujian akan dijalankan.

1b.  Bahawa ujian akan dijalankan diketahuinya.

Dari segi kewujudannya, klausa komplemen dapat menggantikan frasa nama dalam ayat. Oleh sebab itu, klausa komplemen dapat diganti dengan frasa nama seperti hal itu tanpa menjejaskan keutuhan ayat, walaupun struktur ayatnya berubah. Sila lihat contoh yang berikut:

3a.  Dia mengetahui bahawa ujian akan dijalankan.

3c.  Bahawa ujian akan dijalankan diketahuinya.

Berdasarkan kelompok ayat 3 dan 4, dapat kita lihat bahawa seluruh klausa komplemen dapat diganti dengan frasa nama seperti hal itu. Hal ini tetap benar walaupun ayat yang berkenaan dipasifkan atau disongsangkan.

Mengapakah klausa komplemen dapat diganti dengan frasa nama? Hal ini berlaku kerana sebenarnya kebanyakan frasa komplemen terdiri daripada penerang inti frasa nama. Apabila kata nama yang menjadi inti frasa nama digugurkan, yang tinggal ialah klausa komplemen. Sila lihat contoh yang berikut:

5a. Dia mengetahui hal bahawa ujian akan dijalankan.

5b.  Dia mengetahui bahawa ujian akan dijalankan.

6a.  Usaha untuk dia lulus adalah sukar.

Oleh sebab klausa komplemen pada asanya merupakan penerang frasa nama yang sudah digugurkan intinya, klausa komplemen dapat mengisi pelbagai tempat frasa nama dalam ayat. Sila lihat contoh yang berikut:

7b.  Dia mengetahui bahawa ujian akan dijalankan.

7c.  Dia mengetahui ujian akan dijalankan.

7c.  Bahawa ujian akan dijalankan diketahuinya.

Dalam kelompok ayat 7, frasa nama hal itu yang menjadi objek kepada kata kerja transitif mengetahui dapat diganti dengan klausa komplemen bahawa ujian akan dijalankan. Dalam kedudukan sedemikian, kata hubung komplemen bahawa boleh dihilangkan. Namun begitu, apabila klausa komplemen menjadi subjek terbitan dalam ayat pasif, kata hubung komplemen bahawa harus dikekalkan.

Dalam kelompok ayat 8, frasa nama hal itu yang menjadi subjek ayat dapat diganti dengan klausa komplemen untuk dia lulus.

Klausa komplemen juga dapat menggantikan frasa nama yang menjadi predikat ayat.  Sila lihat contoh yang berikut:

9b.  Tujuan kempen itu ialah niat untuk kerajaan menolong orang miskin.

9c.  Tujuan kempen itu ialah untuk kerajaan menolong orang miskin.

10b.  Yang benar ialah hakikat bahawa dia tidak bersalah.

10c.  Yang benarnya ialah bahawa dia tidak bersalah.

Dalam kelompok ayat 9, kata ganti nama tunjuk itu (subgolongan kata nama) dapat diganti dengan klausa komplemen untuk kerajaan menolong orang miskin. Dalam kelompok ayat 10, kata ganti nama tunjuk itu dapat diganti dengan klausa komplemen bahawa dia tidak bersalah. Jelaslah bahawa kelompok ayat 9 dan 10 bersifat ekuatif atau persamaan.

Bagi ayat kelompok 9, jika kata hubung komplemen bahawa dan subjek dalam klausa komplemen kerajaan dihilangkan, ayat yang terhasil ialah ayat tunggal. Sila lihat contoh yang berikut:

11a.  Tujuan kempen adalah untuk menolong orang miskin.

11b.  Tujuan kempen itu adalah niat untuk menolong orang miskin.

Dalam ayat kelompok 11, frasa kerja untuk menolong orang miskin berfungsi sebagai frasa nama yang telah dihilangkan intinya, iaitu kata nama seperti niat. Oleh itu, struktur ayat tunggal itu ialah Frasa Nama + Frasa Nama yang bersifat ekuatif.

Klausa komplemen dapat juga menjadi pelengkap kata adjektif atau kata kerja. Sila lihat contoh yang berikut:

12b.  Dia yakin akan hal bahawa kawannya tidak bersalah.

12c.  Dia yakin bahawa kawannya tidak bersalah.

13b.  Dia berpendapat bahawa kawannya tidak bersalah.

Dalam kelompok ayat 12, frasa nama hal itu dalam ayat 12a dapat diganti dengan klausa komplemen bahawa kawannya tidak bersalah dalam ayat 12b. Dalam hal ini, sendi nama akan berfungsi sebagai pengantar objek di antara kata adjektif yakin dengan frasa nama hal itu atau hal bahawa kawannya tidak bersalah. Dalam ayat 12c, inti frasa nama hal telah digugurkan. Selain itu, sendi nama akan yang menjadi pengantar objek turut digugurkan.

Dalam kelompok ayat 13, kata ganti nama tunjuk itu atau begitu dapat diganti dengan klausa komplemen bahawa kawannya tidak bersalah sebagai pelengkap. Selain itu, klausa komplemen bahawa kawannya tidak bersalah juga menjadi penerang kepada inti frasa nama pendapat yang terkandung dalam kata kerja berpendapat.

Klausa komplemen juga dapat menjadi objek sipi kepada kata kerja tertentu. Sila lihat contoh yang berikut:

14b.  Dia memberitahu kawannya hal bahawa ujian akan dijalankan.

14c.  Dia memberitahu kawannya bahawa ujian akan dijalankan.

Dalam kelompok ayat 14, objek sipi hal itu dalam ayat 14a dapat diganti dengan frasa nama hal bahawa ujian akan dijalankan dalam ayat 14b atau klausa komplemen bahawa ujian akan dijalankan dalam ayat 14c. Dalam hal ini, objek tepat ialah kata nama kawannya.

Ada kalanya sesuatu ayat mungkin mengandungi klausa komplemen atau klausa keterangan, bergantung pada perspektif analisis kita. Hal ini menjadi jelas apabila ayat yang berkenaan disongsangkan atau dipasifkan. Sila lihat contoh yang berikut:

15a. Kerajaan akan menjalankan usaha untuk membantu orang miskin

15b. Untuk membantu orang miskin, kerajaan akan menjalankan usaha.

15c. Usaha dijalankan oleh kerajaan untuk menolong orang miskin.

16a. Kerajaan akan menjalankan usaha untuk membantu orang miskin.

16b. Akan menjalankan usaha untuk menolong orang miskin kerajaan.

16c. Usaha untuk membantu orang miskin akan dijalankan oleh kerajaan.

Dalam kelompok ayat 15, klausa untuk (kerajaan) membantu orang miskin merupakan klausa keterangan tujuan. Oleh itu, klausa itu dapat dipisahkan daripada kata nama objek usaha. Dalam kelompok ayat 16, klausa untuk (kerajaan) membantu orang miskin merupakan klausa komplemen yang menjadi penerang kepada inti frasa nama objek usaha. Oleh itu, inti frasa nama usaha dengan penerangnya untuk (kerajaan) membantu orang miskin tidak dapat dipisahkan.


Harga Minyak Mentah Cecah Paras Tertinggi

Untuk mendapatkan maklumat terkini, ikuti kami melalui Telegram

Kuala Lumpur – Penanda aras minyak mentah melonjak awal hari ini berikutan masalah bekalan, potensi gangguan perdagangan dan isu perkapalan akibat daripada sekatan baharu yang dikenakan ke atas Rusia selepas negara itu menyerang Ukraine lebih seminggu lalu.

Setakat jam 2.07 petang, niaga hadapan minyak mentah Brent telah melonjak sebanyak 3.62% kepada AS$117 setong, manakala West Texas Intermediate meningkat 3.44% kepada AS$114.40 setong.

Terdahulu, niaga hadapan minyak mentah Brent meningkat setinggi AS$118.22 setong, tertinggi sejak Februari 2013. Pasaran bertindak balas terhadap pusingan terbaharu sekatan Amerika Syarikat ke atas sektor penapisan Rusia yang membawa kepada kebimbangan bahawa sekatan eksport boleh beralih kepada sektor minyak dan gas Rusia.

Susulan pencerobohan Rusia ke atas Ukraine, harga minyak mentah Brent telah melambung melebihi AS$100 setong berikutan kebimbangan gangguan bekalan. Rusia menyumbang kira-kira 10% daripada bekalan minyak global.

Menurut Agensi Tenaga Antarabangsa seperti yang dilaporkan oleh CNBC, Rusia ialah pengeluar minyak ketiga dunia dan pengeksport minyak terbesar ke pasaran global.

Semalam, Pertubuhan Negara Pengeksport Petroleum (OPEC) dan sekutunya termasuk Rusia, mengambil keputusan mengekalkan pertambahan dalam pengeluaran sebanyak 400 000 tong sehari pada bulan Mac.


Harga Produk PPB Group Naik 10% Akibat Krisis Rusia-Ukraine

Kuala Lumpur –  PPB Group Berhad terpaksa menaikkan harga jualan produknya sebanyak 10% setakat ini akibat terkesan dengan kenaikan bahan mentah khususnya tepung kesan daripada krisis Rusia-Ukraine.

Pengarah Urusannya, Lim Soon Huat menyatakan bahawa krisis itu dilihat memberikan kesan kepada ekosistem bahan mentah global sekali gus menghimpit pengeluar produk makanan.

Tambah beliau, pergolakan geopolitik itu juga akan meningkatkan ketidaktentuan harga bahan mentah terkesan dengan kenaikan harga komoditi lain, logistik, pengangkutan, cuaca dan kekurangan pekerja akibat COVID-19.

Selain gandum, Rusia dan Ukraine merupakan pembekal jagung yang merangkumi 90% bekalan dunia dan kedua-dua negara itu turut mengeksport 80% bunga matahari.

“Pergolakan juga menyebabkan bahan mentah mungkin tidak boleh dibawa keluar dari Rusia dan Ukraine selepas pelabuhan mereka ditutup.“

Kami melihat kenaikan kos yang memberi kesan kepada operasi syarikat dan anak syarikat lain ditambah pula dengan kos untuk menjalankan perniagaan yang turut meningkat. Pihaknya sudah cuba meminimumkan kos harga tetapi terpaksa memindahkan kenaikan itu kepada pengguna disebabkan oleh tiada pilihan lain.


Jualan Proton Melonjak 107% Pada Februari 2022

Kuala Lumpur – Jualan Proton Holdings Bhd (Proton) melonjak 107% pada bulan Februari tahun 2022 selepas mengalami tempoh mencabar pada Januari berikutan barisan pengeluarannya terjejas teruk akibat isu banjir yang belum selesai. Pihaknya menjual sebanyak 9225 unit di peringkat domestik dan eksport bulan lepas sekali gus berada semula di kedudukan kedua dari segi jualan automotif dan meletakkan kembali Proton di landasan  pemulihan daripada kemerosotan jualan pada Januari.

Ketua Pegawai Eksekutif Proton Edar, Roslan Abdullah berkata keupayaan syarikat  mengeluarkan lebih banyak kereta merupakan punca utama pemulihan jualan pada Februari. Beliau berkata ia hanya dapat dicapai melalui usaha bersama yang cemerlang daripada vendor dan kakitangan untuk mengembalikan Proton ke landasan yang betul.

“Syukurlah, prestasi buku tempahan kami kekal baik dan yakin boleh mencapai sasaran kami untuk tahun ini,“ katanya.

Menurut Proton, susulan penyambungan penuh pengeluaran di Shah Alam, Selangor dan Tanjung Malim, Perak jumlah jualan secara keseluruhannya mencatatkan peningkatan ketara. Bagaimanapun, pengeluaran dan aktiviti jualan biasa bagi model seperti Saga hanya dapat dijalankan selama setengah bulan dan ini menjejaskan potensi penuhnya, jelas syarikat itu.

Proton menjelaskan bahawa Saga mencapai 2951 unit pada Februari, walaupun angka itu kurang daripada purata bulanan biasa, namun jualannnya dijangka kembali kepada tahap sebelumnya dalam beberapa bulan akan datang.

Model lain mencapai jualan yang lebih baik berbanding dengan sasaran jualan dengan X50 and X70 mengakhiri Februari dengan jualan masing-masing sebanyak 3002 dan 1119 unit. Situasi ini membolehkan kedua-duanya mengekalkan kedudukan di tempat pertama dalam segmen masing-masing.

Jualan eksport semakin meningkat apabila merekodkan lonjakan 72.8% pada tahun 2022 dengan 323 unit pelbagai kereta Proton telah dijual dalam dua bulan pertama tahun ini, berbanding hanya 187 unit dijual pada tahun lepas.

Roslan berkata Proton mengambil langkah untuk meningkatkan kualiti perkhidmatan selepas jualan bagi pelanggannya.

Beliau berkata langkah pertama ialah menangani ketersediaan alat ganti dan melaksanakan peraturan mandatori iaitu memastikan semua pengedar dikehendaki memegang stok tiga bulan bagi 22 alat ganti yang mencatatkan permintaan tinggi.


Starbucks Memberikan Sumbangan Dana kepada Yayasan Tuanku Syed Putra

Untuk mendapatkan maklumat terkini, ikuti kami melalui Telegram

Kuala Perlis – Berjaya Starbucks Coffee Company Sdn. Bhd. menyumbangkan RM5000 kepada Yayasan Tuanku Syed Putra (YTSP) Perlis khusus untuk menjayakan Projek Diraja Kampung Warna-warni Program Transformasi Kampung Seberang Ramai Kuala Perlis. Projek itu merupakan hasil inisiatif yayasan itu bersama-sama Majlis Agama Islam dan Adat Istiadat Melayu Perlis (MAIPs).

Sebanyak RM2000 lagi disumbangkan kepada pihak MAIPs sempena program “Kayuhan Amal Starbucks di Perlis“ yang diadakan bersama dengan aktiviti “MAIPs Peduli Menjejaki dan Menyantuni Asnaf“ yang diketuai oleh Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail di sekitar Kuala Perlis, Padang Besar Selatan dan Kurong Tegar.

Pengarah Urusan Berjaya Starbucks Coffee Company Sdn. Bhd., YBhg. Dato’ Sydney Lawrance Quays mempersembahkan cek contoh (mock cheque) kepada DYTM Tuanku Syed Faizuddin Putra yang juga merangkap Pengerusi YTSP Perlis dan juga Yang DiPertua MAIPs. Majlis itu diadakan bersempena dengan Majlis Perasmian Pembukaan Cawangan Starbucks Pandu Lalu, Kangar Jaya yang merupakan cawangannya yang pertama di Perlis.

Dalam ucapan beliau, Dato’ Sydney Lawrance Quays berasa teruja berpeluang menyertai aktiviti kebajikan dan melihat sendiri cara DYTM Tuanku Raja Muda diiringi oleh ketua-ketua jabatan menyantuni dan berinteraksi dengan golongan yang memerlukan di negeri ini. Pihak Starbucks Malaysia komited untuk berkerjasama dengan baginda lagi dalam inisiatif amal lain pada masa hadapan.

Pada petang yang sama, DYTM Tuanku Raja Muda turut berkenan menyempurnakan perasmian projek peningkatan sosioekonomi asnaf MAIPs berupa perniagaan karipap mini yang diusahakan oleh Sabri Ibrahim dan isteri di No 29 Kg. Tok Kaya Kuala Perlis yang telah menerima sumbangan peralatan untuk bengkel makanan bernilai RM2350 daripada MAIPs menerusi Akademi Transformasi Asnaf MAIPs (ATAM).

Baginda turut singgah untuk menyampaikan agihan zakat MAIPs dan sumbangan prihatin daripada pihak Starbucks kepada tiga buah keluarga asnaf terpilih di rumah masing-masing.


Peranan Pegawai Tourism Malaysia di Luar Negara Promosikan Malaysia

Putrajaya – Menteri Pelancongan, Seni dan Budaya Malaysia (MOTAC), YB Dato’ Sri Hajah Nancy Shukri telah mengadakan sesi pertemuan bersama lapan  orang pegawai Tourism Malaysia (TM) yang terdiri daripada Pengarah dan Timbalan Pengarah yang bakal bertukar ke beberapa buah Pejabat TM Luar Negeri pada 3 Mac 2022.

Kesemua lapan orang pegawai itu  akan ditempatkan di Pejabat TM di London, Jakarta, Istanbul, Sydney, New Delhi, Jeddah, Taipei, dan Auckland.

Dato’ Sri Hajah Nancy dalam pertemuan tersebut menekankan agar semua pegawai TM berkenaan melaksanakan tugas sebagai wakil pemasaran yang bertanggungjawab dan peka tentang segmen pemasaran di negara-negara tersebut.

Hal ini menurut beliau penting untuk mempromosikan sektor pelancongan menggunakan strategi pemasaran yang sesuai dengan setiap norma negara tersebut.

Seiring dgn perkembangan teknologi digital, pegawai harus berusaha mempelbagaikan strategi pemasaran agar dapat mencapai kelompok sasaran. Selain itu, mereka perlu menjalinkan hubungan yang baik dengan negara penempatan (negara hos) dan bekerjasama erat dengan pemain industri tempatan. Mereka turut diseru agar mempelbagaikan promosi pakej pelancongan baharu serta memberikan tumpuan kepada pasaran baharu di negara penempatan tersebut.

Menurut Dato’ Sri Hajah Nancy lagi, Dasar Pelancongan Negara (DPN) dan Dasar Kebudayaan Negara (DAKEN) harus dijadikan sebagai panduan dalam setiap perancangan yang boleh mengangkat nama Malaysia di mata dunia.

“Kita mesti menarik minat seluruh spektrum pelancong seperti peminat budaya, pencinta alam sekitar dan pelancong perubatan. Hal ini bagi mencapai sasaran pemasaran yang unik, strategik dan seiring dengan matlamat DPN dan DAKEN,” jelas Dato’ Sri Hajah Nancy.

Tambah beliau, “Seperti negara luar yang lain, Malaysia  akan membuka sempadannya apabila tiba masanya nanti. Oleh  itu, adalah penting bagi semua pegawai TM Luar Negara untuk turut menggunakan pendekatan berorientasikan digital agar sasaran Malaysia untuk meningkatkan jumlah kemasukan pelancong dari luar negara tercapai sekali gus dapat mempercepat fasa pemulihan industri pelancongan  pada tahun ini.


Kerajaan Pantau Kenaikan Harga Minyak, Gandum dan Bijirin

Kota Bharu – Kenaikan mendadak harga minyak mentah dunia turut memberikan cabaran kepada pengurusan kewangan negara. Menteri di Jabatan Perdana Menteri (Ekonomi), Dato’ Seri Mustapa Mohamed berkata selain kenaikan harga minyak mentah, harga komoditi lain seperti gandum, bijirin dan sebagainya sentiasa dipantau kerajaan.

Tambah beliau, pihak kerajaan memberikan subsidi petrol RON95 walaupun kebanyakan negara sedang mengalami kenaikkan bahan api itu sehingga mencecah RM10 seliter.

Beliau menyatakan bahawa kerajaan akan memanfaatkan kenaikan harga komoditi lain seperti minyak kelapa sawit dan getah untuk menampung subsidi yang diberikan kepada rakyat.

Terdahulu dilaporkan harga minyak mentah melonjak pada paras tertinggi dalam tempoh tujuh tahun susulan krisis Rusia-Ukraine. Harga minyak mentah brent meningkat melepasi paras AS$96 setong, paras tertinggi sejak 2014.


Kos MRT3 Lebih Tinggi Berikutan Berlakunya Lonjakan Harga Bahan Binaan

Untuk mendapatkan maklumat terkini, ikuti kami melalui Telegram

Kuala Lumpur – Projek Transit Aliran Massa 3 (MRT3)  dijangka menelan kos yang lebih tinggi berikutan lonjakan harga bahan pembinaan yang semakin meningkat. Kos pembinaannya dianggarkan sekitar RM40 hingga RM50 bilion sebelum disemak semula antara RM27 hingga RM32 bilion ketika projek itu dibatalkan pada tahun 2018.

MIDF Research menyatakan bahawa kos akhir bagi MRT3 mungkin lebih tinggi berbanding MRT2 kerana merangkumi bahagian bawah tanah yang lebih besar iaitu 40% berbanding 23.4% bagi MRT2. Hal ini  disebabkan oleh kerja-kerja terowong lebih berintensifkan buruh ditambah pula dengan kos jentera berat yang tinggi seperti mesin pengorek terowong. Bahagian bawah tanah  projek MRT2 menelan kos RM13.1 bilion manakala landasan bertingkat pula mencecah RM17.4 bilion.

MRT2 melibatkan jajaran sepanjang 57.7 km terdiri daripada 44.2 km laluan bertingkat dan 13.5 km laluan bawah tanah dengan 36 stesen. Projek MRT3 mungkin menelan kos sebanyak RM31.22 bilion, iaitu RM19.4 bilion bagi bahagian bawah tanah manakala RM11.82 bilion bagi landasan bertingkat. Kos ini berkemungkinan lebih tinggi bagi MRT3 berbanding kos yang dispekulasikan sebelum ini disebabkan kenaikan harga bahan pembinaan.

MRT Corp sebelum ini telah mencadangkan model pembiayaan hibrid untuk projek itu dan  dijangka memanfaatkan inisiatif pembiayaan swasta (PFI). Pada hari Jumaat, Perdana Menteri, Dato’ Seri Ismail Sabri Yaakob menyatakan bahawa kabinet bersetuju untuk melaksanakan projek MRT3, menambah baik pelaksanaan projek Lebuh Raya Pan Borneo (LPB) dan projek tebatan banjir. Keutamaan akan diberikan kepada kontraktor tempatan terutama golongan bumiputera bagi menjana peluang perniagaan dan mewujudkan 600 000 pekerjaan pada tahun ini.

Menurut MIDF Research, pengumuman tersebut tepat pada masanya kerana sektor pembinaan dilihat agak “sepi“ sejak kebelakangan ini. Kontrak pertama MRT3 dijangka dikeluarkan paling awal pada tahun 2023 dengan mengambil kira pertimbangan proses tender dan model usaha sama awam-swasta (PPP) 3.0 yang dijangka diumumkan pada pertengahan tahun ini. Firma itu juga berpendapat bahawa kontrak berkenaan dijangka diberikan secara berpakej seperti yang pernah dilaksanakan ketika MRT2, apabila  dibahagikan antara segmen bawah tanah, stesen, jejambat dan lain-lain.


Graduan Diseru Menceburi Bidang Keusahawanan

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail yang juga Canselor Universiti Malaysia Perlis (UniMAP) berkenan berangkat menyempurnakan Sidang Ke-5 Istiadat Konvokesyen 15 UniMAP di Dewan Ilmu, Kampus Alam UniMAP Pauh Putra.

Pada majlis tersebut, seramai 370 orang graduan menerima penganugerahan Ijazah Sarjana Muda Komunikasi Media Baharu (Kepujian) dan Sarjana Muda Perniagaan (Kepujian) (Perniagaan Antarabangsa) daripada baginda termasuklah pasangan kembar Satiabama dan Satiawani a/p Nagayah. Pada majlis tersebut, DYTM Tuanku Raja Muda Perlis bertitah bahawa graduan digalakkan menceburi bidang keusahawanan. Hal ini demikian kerana selain memanfaatkan diri sendiri, seseorang graduan itu juga mampu menyumbang kepada masyarakat melalui sesi perkongsian ilmu.

DYTM Tuanku Syed Faizuddin Putra turut meluangkan masa bertegur sapa dan berinteraksi dengan ibu bapa yang datang dari jauh hadir mengikuti sesi konvokesyen melalui maya. Baginda juga mengucapkan tahniah kepada semua para graduan dan berharap agar graduan sentiasa menjaga imej dan nama baik UniMAP walau di mana-mana sahaja mereka berada.

DYTM Tuanku Raja Muda turut mengingatkan graduan supaya perlu sentiasa bersedia agar mampu mendepani segala cabaran hidup yang mendatang khususnya dalam era endemik COVID-19.


HSBC Malaysia Buka Ibu Pejabat di TRX

Kuala Lumpur – HSBC Malaysia secara rasminya membuka ibu pejabat baharunya di bangunan Menara IQ di pusat kewangan antarabangsa Negara di Tun Razak Exchange (TRX). Majlis perasmian itu disempurnakan oleh Menteri Kewangan, Tengku Datuk Seri Utama Zafrul Tengku Abdul Aziz.

Pembinaan ibu pejabat negara HSBC yang baharu di TRX dilihat bakal mengukuhkan lagi rancangan pertumbuhannya dan menunjukan bukti teguh komitmen jangka panjang bank tersebut terhadap perniagaan dan pelanggannya di Malaysia. Ibu pejabat baharu itu akan  mengantikan cawangan utama Bank HSBC di Leboh Ampang dengan menempatkan 5000 pekerja.

Ketua Pegawai Eksekutif HSBC Bank Malaysia, Stuart Milne menyatakan bahawa perpindahan ke bangunan baharu setinggi 33 tingkat itu melibatkan pelaburan sebanyak AS$250 juta (RM1.04 bilion). “Premis baharu ini akan membolehkan pekerjanya berada dalam model baharu pekerjaan masa depan yang menawarkan peralihan ke arah gaya kerja yang lebih hibrid dan fleksibel,“ katanya ketika berucap di majlis perasmian ibu pejabat baharu HSBC di Menara IQ.

Stuart Milne menambah pembukaan ibu pejabat baharu itu mengukuhkan komitmen HSBC untuk menggunakan kepakaran, keupayaan, keluasan dan perspektif unik untuk membuka peluang baharu kepada pelanggan bank tersebut di Malaysia. Beliau turut menambah pemanfaatan  keterhubungan antarabangsa HSBC akan terus mengukuhkan rangkaian tawaran merentasi perbankan runcit dan korporat dengan tumpuan khusus pada kewangan mampan dan inovasi digital untuk terus memacu pertumbuhan perniagaan di negara ini.

TRX dibangunkan sebagai pusat pertumbuhan untuk memudahcarakan transformasi ekonomi Malaysia. Pembangunan baharu itu bakal memanfaatkan kekuatan Malaysia yang sedia ada dan kedudukan strategiknya sebagai pelengkap kepada pusat ekonomi dan kewangan lain di rantau ini. Menara IQ direka bentuk sebagai sebuah bangunan komersial dengan bercirikan digital dan alam sekitar yang merangkumi elemen keseluruhan aspirasi TRX serta pembangunan komuniti di kawasan itu.

HSBC memiliki bangunan ini dan merupakan penyewa utama yang menduduki 22 tingkat. Tingkat yang selebihnya akan dipajak kepada syarikat yang menyokong ekosistem TRX seperti syarikat teknologi kewangan, kewangan dan perkhidmatan profesional.


Sektor Perbankan Malaysia dalam Kedudukan Kukuh

Kuala Lumpur – Sektor perbankan Malaysia berada di kedudukan baik untuk merealisasi aspirasi Malaysia terutama ketika sedang melalui transformasi dan perubahan besar. Menteri Kewangan, Tengku Datuk Seri Utama Zafrul Abdul Aziz menyatakan bahawa sektor perbankan Malaysia antara yang terkukuh di Asia.

Menurutnya, kedudukan negara yang strategik di tengah-tengah Asia Tenggara menjadikan Malaysia mempunyai taraf hidup yang tertinggi di rantau ini.

“Dengan keberkesanan kesalinghubungan dan rancangan infrastruktur pada masa-masa akan datang, Malaysia dilihat bakal menjadi pangkalan serantau dan antarabangsa yang ideal untuk perniagaan. Kita juga mahu menjadikan Malaysia sebagai hab untuk bakat global, pusat pembangunan teknologi baharu dan sebagai pusat pertukaran maklumat,“ katanya ketika berucap merasmikan pembukaan ibu pejabat HSBC Malaysia yang baharu di Menara IQ, Tun Razak Exchange (TRX).

Tengku Zafrul juga menambah Pelan Tindakan Sektor Kewangan yang memperincikan strategiÂ  amat penting bagi sektor kewangan dalam mengharungi cabaran dan peluang masa depan dalam merealisasikan matlamat ekonomi yang digariskan di bawah Rancangan Malaysia ke-12.

“Pada dasarnya, pelan tindakan akan merealisasi matlamat Malaysia ke arah kemakmuran, inklusif dan mampan dengan lebih baik. Sehubungan ini, kami amat menghargai para pelabur yang telah sekian lama bertapak di Malaysia seperti HSBC yang telah memainkan peranan utama di negara ini sepanjang 130 tahun yang lalu dan kini membantu dalam memudahcarakan pemulihan ekonomi, pertumbuhan dan transformasi negara“.

Beliau menyifatkan 130 tahun merupakan suatu tempoh yang amat panjang dan selama lebih satu abad, HSBC telah berganding bahu dengan Malaysia memainkan peranan penting dalam pembangunan negara ini.


Tatkala Bahasa Mengalir di Muara Merdeka

Untuk mendapatkan maklumat terkini, ikuti kami melalui Telegram

Artikel ini merupakan suatu upaya kecil dalam memahami kedudukan bahasa Melayu sebagai bahasa kebangsaan di tanah air sendiri. Artikel ini tidak mengemukakan data, gambar rajah atau angka untuk memperkukuh hujah atau pandangan. Ini bukan perbahasan mencari pemenang dan siapa yang tewas. Siapa benar, siapa salah.

Penulis berharap pada penghujung artikel ini nanti, setiap mata yang membacanya mampu memercikkan nyalaan api perjuangan yang malap. Malap di muara kemerdekaan. Mengapakah penulis mengatakannya sebagai “penghujung”?

Muara merdeka ialah satu perlambangan. Muara ialah satu daerah atau lembangan di peringkat akhir sesebuah sungai. Muara ialah satu pertemuan antara air laut dengan air sungai. Pertembungan antara arus ombak laut dengan aliran sungai yang mengalir. Bahkan air pasang surut laut juga akan mempengaruhi kadar kandungan air sungai.

Muara akan membawa fikiran dan khayalan kita pada realiti tentang rupa wajah bahasa kita pada hari ini. Alirannya lesu kerana membawa bebanan yang sangat berat dan pasrah bertembung dengan ombak laut yang datang.

Ketika melihat muara, itulah keadaan merdeka kita pada hari ini. Lesu, tidak bermaya dan pasrah pada sebarang kemungkinan. Kita terus setia meraikan ulang tahun kemerdekaan yang kini lebih dikenali sebagai hari kebangsaan saban tahun. Hari kebangsaan menjadi satu ritual nasional untuk diperingati dan diraikan melalui acara yang pelbagai. Namun begitu, yang lebih penting yang perlu dihayati ialah soal pengisian merdeka yang benar-benar memberikan makna besar dalam kehidupan bermasyarakat.

Dalam artikel ini, segala fikrah yang dilontarkan adalah daripada himpunan cebisan perjuangan “bahasa jiwa bangsa” sepanjang perjalanan pembinaan negara bangsa − bukan semata-mata dari kotak fikiran penulis sahaja. Penulis hanya mengatur bicara yang lepas dan menyusunnya kembali sebagai sebuah karangan untuk dikongsi bersama.

Malik Benabi, seorang pemikir dari Algeria, menyebut tentang masyarakat yang bertamadun. Terdapat dua jenis masyarakat sejarah. Pertama, masyarakat sejarah yang lahir daripada tindak balas kepada cabaran yang timbul dalam suasana tabii sehingga mewujudkan sebuah masyarakat baharu. Jenis kedua ialah masyarakat yang lahir daripada kesan tuntutan sesuatu idealogi.

Masyarakat Malaysia bolehlah dianggap sebagai masyarakat yang lahir daripada perubahan demografi dan geografi kemanusiaan. Yang paling ketara terutamanya semasa era penjajahan Inggeris pada kurun ke-19 apabila berlakunya kemasukan buruh asing bagi memenuhi keperluan ekonomi Inggeris.

Masyarakat Malaysia tidak dibentuk oleh mana-mana idealogi seperti Amerika Syarikat atau Soviet Union. Masyarakatnya terbentuk melalui proses asimilasi dan akodomasi dalam masyarakat secara berperingkat.

Meskipun tanah air kita sudah mempunyai pengalaman sejarah dengan masyarakat luar sejak ratusan tahun, namun dalam era penjajahan Inggeris memiliki signifikan kuat dalam proses pembentukan sebuah rupa bentuk masyarakat majmuk yang ada pada hari ini.

Pada peringkat awal Inggeris di tanah air kita, para pegawai dan kakitangan mereka belajar bahasa Melayu dan cuba menguasai budaya dan bahasa tempatan. Bahkan mereka menulis buku-buku mengenai kesusasteraan Melayu dan menyusun kamus seperti yang dilakukan oleh Wilkinson, R. O. Winsted, Frank Swettenham dan lain-lain. Bahkan sepanjang di bawah pentadbiran Inggeris, mereka berusaha menguasai dan memugarkan kedaulatan bahasa Melayu itu sendiri.

Melalui penerokaan dan penguasaan bahasa Melayu, para pegawai Inggeris sebenarnya telah memahami psikologi dan sosiologi masyarakat tempatan yang mereka jajah. Mereka menguasai bahasa Melayu tetapi akar keinggerisannya terus kekal dalam pemikiran mereka. Inilah kualiti masyarakat yang bertamadun Barat. Mereka maju, menguasai dan membina sistem untuk bekas jajahannya menggunakannya beratus-ratus tahun selepas mereka meninggalkan tanah bekas jajahan mereka.

Sebelum Inggeris meninggalkan tanah air kita, mereka telah mempersiap satu perlembagaan yang menjadi asas kepada pembinaan negara bangsa yang baru merdeka. Lalu, dari aspek bahasa telah menjadikan bahasa Melayu sebagai bahasa rasmi dan bahasa kebangsaan melalui Perkara 152 dalam Perlembagaan Persekutuan. Peruntukan tersebut tidak menghalang mana-mana bahasa lain digunakan atau diajar.

Kini sudah enam dekad lebih kita merdeka. Harus untuk apakah lagi kita persalahkan penjajah? Sebagai sebuah masyarakat merdeka, bahasanya juga harus merdeka. Merdeka dalam erti kata, kita menggunakan bahasa sendiri bukan setakat dalam urusan rasmi tetapi dalam berkomunikasi, bahkan dalam berdiplomasi.

Masyarakat yang lemah, yang hilang jati diri akan menggunakan bahasa lain (bahasa asing) yang berdaya maju bagi menyandarkan harapan untuk turut maju bersama. Hujah menggunakan bahasa maju seperti bahasa Inggeris untuk maju sudah terbukti suatu dongengan. Hujah itu lebih bersandarkan kepada faktor ekonomi dan material sahaja.

Dalam hal ini, umumnya mengakui akan keperluan untuk masyarakat menguasai pelbagai bahasa dalam memperoleh sumber ilmu pengetahuan. Bahkan hal inilah kualiti yang pernah ditunjukkan oleh Laksamana Hang Tuah, yang menguasai 12 bahasa. Di Melaka pada zaman keagungannya, terdapat lebih 80 bahasa digunakan di kota tersebut. Sebagai kota metropolitan ketika itu, penguasaan bahasa asing adalah perlu. Namun di sebalik itu, bahasa Melayu tetap menjadi lingua franca ketika itu.

Dalam perbincangan ini, penulis menggunakan istilah “masyarakat” dan bukannya istilah “rakyat”. Kedua-dua istilah ini walaupun pada zahirnya sama, iaitu merujuk sekumpulan manusia tetapi dari segi politiknya, masyarakat membawa nilai tanggungjawab sosial. Atau istilah lain yang hampir persamaan penggunaannya ialah warganegara, iaitu sebagai ahli kepada sesebuah negara yang memiliki hak dan tanggungjawab dalam membina sesebuah negara.

Istilah rakyat pula lebih kepada sebuah kelompok manusia yang pasif dalam kerangka feudal. Rakyat mempunyai kesetiaan yang bukan sekadar pada sistem politik, bahkan dalam sistem kehidupan sosial yang wujud. Rakyat tidak akan bangkit melawan sistem yang melingkari kehidupan mereka.

Sistem sosial yang ada pada hari ini ialah suatu proses neo kolonialisme yang menjadikan negara atau masyarakat sebagai pengguna sistem. Masyarakat kita tidak untuk menghasilkan atau mencipta idea yang boleh digunakan oleh masyarakat luar. Sebaliknya kita kekal menjadi masyarakat pengguna sistem yang dicipta oleh kapitalis melalui proses globalisasi.


KPDNHEP Bersedia Peralihan Endemik Demi Pemulihan Ekonomi Negara

Untuk mendapatkan maklumat terkini, ikuti kami melalui Telegram

Putrajaya –  Kementerian Perdagangan Dalam Negeri dan Hal Ehwal Pengguna (KPDNHEP) menyambut baik pengumuman Perdana Menteri Malaysia, YAB Dato’ Sri Ismail Sabri Yaakob mengenai fasa “Peralihan ke Endemik” bermula 1 April 2022.

Menurut Menteri Perdagangan Dalam Negeri dan Hal Ehwal Pengguna, YB Dato Sri Alexander Nanta Linggi, Fasa Peralihan  merupakan strategi keluar untuk membolehkan Keluarga Malaysia kembali semula kepada kehidupan dan aktiviti seperti biasa dalam kebiasaan baharu yang lebih selamat.

Komuniti perniagaan tentunya dapat menarik nafas lega dengan pengumuman ini berikutan pemansuhan had waktu beroperasi bagi premis perniagaan. Pemilik premis dibolehkan menjalankan waktu operasi premis masing-masing mengikut syarat lesen operasi premis dan di masa yang sama memastikan pengudaraan yang baik dalam premis. Hal ini bermakna semua premis peruncitan, antaranya termasuklah pasar raya, pasar raya besar, pasar mini, kedai runcit, pasar basah, pasar tani, pasar malam, dan kedai makan boleh beroperasi sepenuhnya. Pembukaan sepenuhnya pastinya menjadi mangkin yang merancakkan semula ekonomi negara secara keseluruhan, khususnya sektor perdagangan dan pengedaran.

KPDNHEP menyokong penuh Prosedur Operasi Standard yang mewajibkan pemakaian pelitup muka di tempat awam yang wajib dipatuhi kerana langkah ini masih diperlukan untuk membendung COVID-19, terutamanya varian Omicron yang mudah merebak. KPDNHEP akan memastikan bekalan pelitup muka dan Kit Ujian Kendiri COVID-19 (RTK) sentiasa stabil dan peniaga mematuhi harga maksimum yang ditetapkan oleh Kerajaan.

Pada masa yang sama, langkah pencegahan dan pengesanan melalui pendaftaran kemasukan menggunakan MySejahtera perlu terus diwajibkan dan hanya dikecualikan untuk kawasan terbuka, tidak sesak serta tiada perhimpunan orang ramai. MYSJTrace perlu terus diwajibkan untuk tempat tertutup yang dipenuhi tetamu atau pengunjung.

KPDNHEP akan memastikan Prosedur Operasi Standard ini terus dipatuhi oleh pengguna ketika mengunjungi premis perniagaan, terutamanya  sektor peruncitan dan pengedaran di bawah seliaan KPDNHEP. Peratus pematuhan Prosedur Operasi Standard Pelan Pemulihan Negara bagi sektor perdagangan pengedaran adalah tinggi, iaitu hingga 99.9% berdasarkan pemeriksaan di 1.088 juta buah premis dari 13 Mei 2020 hingga 8 Mac 2022. Sebanyak 1063 kes direkodkan bagi pelbagai kesalahan ketidakpatuhan SOP dan jumlah kompaun yang dikeluarkan pula adalah sebanyak RM5.267 juta sepanjang tempoh yang sama.

KPDNHEP berharap rakyat, terutamanya komuniti perniagaan dan pengguna menyambut baik pengumuman ini dan menyokong 10 Prosedur Operasi Standard Peralihan ke Endemik agar negara segera kembali kepada kehidupan dan aktiviti seperti biasa sebelum pandemik COVID-19, tetapi dalam norma baharu yang lebih selamat dan berdaya maju.


Kenaikan Harga Minyak Sokongan kepada Kedudukan Fiskal Malaysia

Kuala Lumpur – Pakar Ekonomi Negara Kanan Bank Dunia, Shakira Teh Sharifuddin menyatakan bahawa konflik berterusan antara Rusia dan Ukraine nampaknya menguntungkan kedudukan Malaysia sebagai pengeksport minyak bersih dan kenaikan mendadak harga minyak akan memberikan sokongan sementara untuk kedudukan fiskal negara.

Beliau berkata walaupun harga minyak akan memberikan sedikit sokongan kepada Malaysia, prospek akan kekal berhati-hati kerana kemungkinan kemunculan varian COVID-19 yang baharu dan teruk. Pada masa ini, minyak mentah Brent didagangkan pada AS$126.8 setong.Â Apabila sempadan negara dibuka semula, kita akan beransur-ansur kembali ke tahap prapandemik dan ini akan memacu ekonomi ke hadapan,“ katanya semasa sesi yang diadakan sempena Persidangan Prospek Malaysia 2022.

Sesi itu bertajuk Pemulihan Ekonomi dan Ketahanan di Malaysia dikendalikan oleh IDEAS.

Ketua Pegawai Strategik Kumpulan Wang Simpanan Pekerja (KWSP) Nurhisyam Hussein turut bersetuju dan menyatakan bahawa walaupun Malaysia tidak mempunyai tahap pendedahan perdagangan yang tinggi dengan Rusia dan Ukraine, negara bekas Kesatuan Soviet itu banyak terlibat dalam industri semikonduktor dan pengeluar utama komoditi seperti gandum dan logam.

Shakira turut menekankan kepentingan kerajaan untuk terus menangani isu jaringan keselamatan sosial, khususnya bagi kumpulan rentan yang bertujuan untuk memenuhi keperluan asas seperti makanan, tempat tinggal, kesihatan dan pendidikan serta usaha membasmi kemiskinan.

“Kerajaan harus menyiasat isu jaringan keselamatan sosial, terutamanya berkaitan subsidi dan kawalan harga, kerana pada masa ini, 50% daripada subsidi kerajaan disalurkan kepada bahan api, yang bukan subsidi yang disasarkan, mengakibatkan ketidakcekapan,“ tambahnya.

Sementara itu, Nurhisyam menambah bahawa trajektori pemulihan negara berada di landasan yang betul dengan petunjuk ekonomi utama menjurus ke arah pemulihan ekonomi yang mampan.

“Bagi KWSP, kami melihat asas keahlian aktif bertambah baik dan kembali ke tahap prapandemik, yang mana 7.7 juta ahli aktif direkodkan berbanding 7.6 juta pada Disember 2020. “Pencarum bulanan aktif meningkat kepada 5.8 juta berbanding 5.6 juta pada Disember 2020 dan trend peningkatan didapati melalui pendaftaran dan sumbangan ahli selepas pembukaan semula ekonomi.“


Kementerian Sains, Teknologi dan Inovasi Lancarkan Jerayawara Mystartup dan Dua Geran Baharu

Johor Bahru – Menteri Sains, Teknologi dan Inovasi, YB Dato’ Sri Dr. Adham Baba melancarkan MYStartup Roadshow dan Geran Pembiayaan Cradle Fund Sdn. Bhd. (Cradle), iaitu CIP SPARK dan CIP SPRINT. MYStartup anjuran Cradle agensi di bawah Kementerian Sains, Teknologi dan Inovasi (MOSTI) ialah inisiatif yang dilaksanakan untuk memperkasakan ekosistem dan komuniti perniagaan permulaan (startup) di Malaysia menerusi pengisian program yang menumpukan pembangunan dan perkembangan startup secara mampan serta pembangunan kapasiti dan modal insan.

Dato’ Sri Dr. Adham berkata, “Johor ialah lokasi pertama dalam siri jelajah ini. Dengan sokongan daripada Iskandar Investment Berhad, Common Ground Iskandar Space dan INFINITY 8 sebagai rakan strategik, hal ini menjadikan usaha MOSTI serta Cradle dalam memajukan lagi komuniti startup berada di landasan yang tepat”.

MOSTI bersama-sama Cradle melancarkan Program MYStartup untuk memastikan ekosistem startup di Malaysia dapat diperkukuh melalui program sokongan dan bimbingan teknikal yang lebih terangkum dan menyeluruh. Siri jelajah ini merupakan inisiatif tahunan Cradle yang bertujuan merapatkan jurang bagi startup yang berada di negeri lain serta memastikan mereka mendapat pendedahan dan peluang yang saksama kepada perkhidmatan yang disediakan oleh Cradle.

Sepanjang MYStartup Roadshow, Cradle akan memberikan penerangan terperinci serta hebahan mengenai program yang dilaksanakan bersama-sama dengan rakan strategik mereka. Ini termasuk kaedah-kaedah penyertaan bagi startup, kriteria permohonan geran, pemadanan perniagaan dengan dana yang bersesuaian dan sesi rangkaian.

Pada masa yang sama, dua geran baharu turut dilancarkan, iaitu CIP SPARK yang merupakan geran pembangunan bersyarat (Conditional Development Grant) yang menawarkan tempoh pembiayaan hingga 18 bulan dan terbuka kepada individu, syarikat persendirian, perkongsian liabiliti terhad dan syarikat jenis sendirian berhad. Manakala, CIP SPRINT pula merupakan geran pengkomersialan bersyarat boleh ubah (Conditional Convertible Commercialisation Grant) yang menawarkan tempoh pembiayaan selama 18 bulan dan terbuka kepada syarikat jenis sendirian berhad, termasuk syarikat milikan universiti dan institut penyelidikan.

Kedua-dua geran diperuntukkan di bawah Rancangan Malaysia Ke-12 ini merangkumi pembiayaan bagi pembangunan dan prapengkomersialan yang bertujuan membantu usahawan teknologi di peringkat awal untuk membangun dan mengkomersialkan produk mereka di pasaran. Selain menerima suntikan dana, pemohon CIP SPARK dan CIP SPRINT yang berjaya akan disokong dengan akses kepada rangkaian perniagaan serta perkhidmatan tambah nilai lain seperti pembangunan model perniagaan, bimbingan kemahiran pengesahan pasaran dan akses kepada pasaran.

Siri jelajah MYStartup ini akan diperluas ke lokasi lain di seluruh negara antaranya Terengganu, Pulau Pinang, Sabah dan Sarawak bagi memastikan komuniti startup yang berada di luar kawasan Lembah Klang tidak terlepas peluang bagi mendapat manfaat daripada acara-acara pemerkasaan startup melalui Program MYStartup.


Penamatan Program Khas Peremitan Pendapatan

Untuk mendapatkan maklumat terkini, ikuti kami melalui Telegram

Kuala Lumpur – Lembaga Hasil Dalam Negeri Malaysia (HASiL) ingin merujuk  Program Khas Peremitan Pendapatan (PKPP) yang telah ditawarkan melalui Kenyataan Media bertarikh 16 November 2021. HASiL telah membuat keputusan untuk menamatkan PKPP yang telah ditawarkan tersebut berkuat kuasa mulai tarikh kenyataan media ini dikeluarkan susulan daripada pengumuman oleh Kementerian Kewangan Malaysia bertarikh 30 Disember 2021 tentang penambahbaikan dasar layanan cukai terhadap pendapatan luar negara.

Keputusan untuk menamatkan PKPP ini dibuat setelah mengambil kira pengecualian cukai yang diumumkan oleh Kementerian Kewangan terhadap pendapatan daripada punca luar negara yang diterima di Malaysia oleh individu pemastautin (selain pendapatan perkongsian). Layanan pengecualian yang sama juga diberikan kepada pendapatan dividen daripada punca luar negara yang dibawa masuk oleh syarikat dan perkongsian liabiliti terhad. Pengecualian ini adalah tertakluk kepada syarat-syarat yang dinyatakan dalam Perintah Cukai Pendapatan (Pengecualian) yang akan dikeluarkan di bawah seksyen 127 Akta Cukai Pendapatan 1967.

Walau bagaimanapun, pendapatan punca luar negara lain yang tidak dikecualikan dan dibawa masuk ke Malaysia mulai 1 Januari 2022 hendaklah dilaporkan dalam Borang Nyata bagi tahun taksiran yang berkaitan. Pendapatan luar negara yang masih tertakluk kepada cukai dan dibawa masuk ke Malaysia dalam tempoh 1 Januari 2022 hingga 30 Jun 2022 akan dikenakan cukai pada kadar konsesi 3% seperti yang diumumkan melalui Bajet 2022 dan diperuntukkan di bawah Akta Kewangan 2021. Selepas tamat tempoh tersebut, kadar cukai asal akan terpakai mengikut kategori pembayar cukai yang berkenaan.

Sebarang pertanyaan serta maklum balas berkaitan dengan perkara ini boleh diajukan kepada HASiL melalui:

(a)  Hasil Care Line di talian 03-8911 1000/603-8911 1100 (luar negara);

(c)  Borang Maklum Balas di portal rasmi LHDNM di pautan pantas,


RHB Kekalkan Unjuran KDNK 2022 Pada 5.5%

Kuala Lumpur – RHB Banking Group mengekalkan unjuran keluaran dalam negara kasar (KDNK) negara pada 5.5% bagi tahun 2022 susulan jangkaan aktiviti ekonomi yang perlahan pada suku pertama.

Ketua ahli ekonomi dan ketua penyelidikan pasaran kumpulan, Sailesh K Jha menyatakan bahawa momentum jualan runcit bagi asas bulan ke bulan dijangka perlahan pada Februari dan Mac, manakala pada Januari, momentum berkemungkinan meningkat berikutan sokongan daripada musim perbelanjaan sempena perayaan Tahun Baharu Cina.

“Penilaian ini adalah berasaskan kepada indeks jualan runcit sebenar kami setakat akhir Februari 2022. Oleh itu, kami tidak akan terkejut sekiranya KDNK suku pertama 2022 mencatatkan pertumbuhan perlahan bagi asas suku ke suku berbanding separuh kedua 2021. “Pada Februari dan Mac kami menjangkakan pasaran buruh akan menunjukkan kadar peningkatan perlahan,“ katanya dalam satu nota penyelidikan.

Beliau turut menambah sentimen pengguna juga dijangka menerima kesan daripada isu berkaitan varian Omicron dan konflik di Ukraine. Menurut Sailesh, aktiviti industri yang bergantung besar kepada import bahagian dan komponen seperti auto dan produk elektrik dan elektronik akan dijangka menyederhana dalam tempoh terdekat disebabkan oleh kesesakan rantaian bekalan di sektor perkapalan Asia selain Jepun. Sementara itu, kesan musiman daripada musim perayaan pada Mei boleh menyediakan sedikit rangsangan kepada perbelanjaan pengguna bagi suku kedua 2022.


Ringgit Dibuka Rendah Berbanding Dolar AS

Kuala Lumpur – Ringgit diniagakan rendah berbanding dolar AS pada sesi dagangan awal hari ini  ketika minat belian baharu untuk dolar AS. Pada pukul 9.05 pagi, mata wang tempatan didagangkan pada 4.1870/1905 berbanding dolar AS daripada 4.1860/1895 pada penutupan Khamis.

Rakan pengurusan SPI Asset Management, Stephen Innes menyatakan bahawa dolar AS terus disokong oleh hasil Amerika Syarikat (AS) yang lebih tinggi terutama menjelang mesyuarat Jawatankuasa Pasaran Terbuka Persekutuan minggu depan. Sementara itu, ringgit didagangkan lebih tinggi berbanding sekumpulan mata wang utama.

Mata wang tempatan mengukuh berbanding yen kepada 3.5989/6023 dari 3.6102/6135 pada penutup Khamis dan meningkat berbanding pound Britain pada 5.4799/4845 dari 5.5134/5180 semalam.

Nilai ringgit lebih tinggi berbanding dolar Singapura kepada 3.0794/0822 daripada 3.0800/0830 pada Khamis dan menambah nilai berbanding euro kepada 4.6057/6096 daripada 4.6230/6269.


Syarikat Berkaitan Kerajaan Komited Agenda Mempercepat Pemulihan dan Pertumbuhan Ekonomi Malaysia

(GLC) dan Syarikat Pelaburan Berkaitan Kerajaan (GLIC) yang membantu membina asas pembangunan sosioekonomi Malaysia selama hampir lima dekad, hari ini menzahirkan komitmen untuk terus menyokong usaha kerajaan bagi mempercepat pemulihan dan pertumbuhan ekonomi negara pasca-COVID-19.

Komitmen ini dizahirkan bersempena dengan Hari Terbuka GLC (11 Mac hingga 13 Mac 2022) yang dilancarkan oleh Perdana Menteri Malaysia, YAB Dato’ Sri Ismail Sabri Yaakob, disaksikan oleh Menteri Kewangan, Yang Berhormat (YB) Senator Tengku Datuk Seri Utama Zafrul Tengku Abdul Aziz dan Menteri Kanan Perdagangan Antarabangsa dan Industri, YB Dato’ Seri Mohamed Azmin Ali.

Menerusi mandat masing-masing, setiap GLIC dan GLC komited untuk memainkan peranan dalam memastikan keberhasilan dan impak positif melalui langkah-langkah bagi memastikan kemakmuran sosio-ekonomi Keluarga Malaysia dalam jangka pendek, sederhana dan panjang.

Menurut Tengku Zafrul “Pandemik COVID-19 mengubah hidup dan cara kita beroperasi secara total, samada pada peringkat individu mahupun perniagaan; menyerlahkan pelbagai kelemahan yang telah lama bertapak  dalam struktur sosioekonomi kita. Sehubungan itu, dalam usaha kita untuk terus menambah baik ekosistem GLC ini, kita juga harus mengambil kesempatan ini untuk memperkasakan GLIC dan GLC bagi membantu Kerajaan menangani isu-isu struktur tersebut. Dengan pendekatan ini, kita bukan sahaja akan mempercepatkan pemulihan ekonomi negara, tetapi juga mampu membina sebuah ekonomi yang berdaya tahan dan lestari.”

Setakat ini, ekosistem GLC dan GLIC merangkumi kira-kira RM445 bilion atau 25% permodalan pasaran Bursa Malaysia, memberikan pekerjaan langsung kepada 500 000 rakyat dan merupakan antara penyumbang terpenting dalam rantaian bekalan negara.

Bertemakan “Aspirasi Masyarakat Inspirasi Negara“, usaha yang diutamakan oleh GLC dan GLIC adalah berpaksikan kepada lima (5) fokus utama iaitu:

Kesemua usaha ini juga akan menyumbang kepada pelaksanaan visi Kerajaan bagi pemulihan ekonomi jangka pendek dan penyusunan semula struktur ekonomi bagi membina daya tahan jangka masa sederhana dan panjang.

Peranan GLC dan GLIC di Malaysia turut merangkumi tanggungjawab sosial korporat (CSR) bersepadu menerusi Rangkaian Tindak Balas Bencana GLC/GLIC (GDRN). Sebelum ini digelar “GLC/GLIC Disaster Relief Network”, penampilan baharu GDRN juga telah dilancarkan oleh Perdana Menteri, YAB Dato’ Seri Ismail Sabri Yaakob sempena Hari Terbuka GLC 2022. GDRN kini dikenali sebagai “GLC Demi Rakyat dan Negara”, selaras dengan perluasan skop merangkumi Pendidikan, Kesejahteraan dan Kelestarian Kehidupan dan Respons Kemanusiaan.

Platform GDRN ini menyelaraskan setiap usaha CSR GLIC/GLC yang merangkumi pendidikan, kelestarian alam sekitar dan kesejahteraan hidup bagi memastikan keberhasilan, mengurangkan pertindihan dan meningkatkan kecekapan dalam menggunapakai peruntukan sumber dalam pelaksanaan tanggungjawab sosial.

Hari Terbuka GLC 2022 yang berlangsung pada 11 Mac hingga 13 Mac 2022 di Pusat Konvensyen Kuala Lumpur menyaksikan penyertaan 25 buah GLIC/GLC.

Keluarga Malaysia dijemput untuk bersama-sama hadir dan mengambil peluang yang disediakan bersempena Hari Terbuka GLC 2022 bagi manfaat bersama dan mendapatkan maklumat lanjut mengenai peluang-peluang pekerjaan, biasiswa dan tawaran lain yang disediakan oleh GLC dan GLIC.

Dengan landskap global yang berubah pantas, Kerajaan yakin ekosistem GLIC/GLC yang ditambahbaik akan terus membantu membina sebuah masa hadapan yang lebih Makmur, sejahtera, mampan dan inklusif bagi Keluarga Malaysia.


Movenpick KLIA Optimis Kebangkitan Industri Perhotelan Tahun 2022

Untuk mendapatkan maklumat terkini, ikuti kami melalui Telegram

Kuala Lumpur – Industri perhotelan mampu bangkit semula tahun ini setelah hampir dua tahun terjejas akibat pandemik COVID-19. Pengurus Besar Hotel Movenpick dan Pusat Konvensyen KLIA, Wan Enderi Mohd Saad menyatakan bahawa sektor perhotelan kini bergerak dalam landasan betul untuk pemulihan operasi.

Beliau menambah bahawa keseluruhan industri kini mampu bernafas semula jika dibandingkan dalam tempoh lima hingga enam bulan lalu ketika kadar jangkitan masih lagi tinggi. Pihak hotel mengambil pendekatan mempelbagaikan strategi perniagaan termasuk berfungsi sebagai pusat kuarantin bagi memastikan operasi terus berjalan walaupun pada skala yang kecil ketika tempoh pandemik COVID-19. Movenpick KLIA merekodkan pertumbuhan kadar penginapan yang lebih baik susulan pembukaan ekonomi secara berperingkat mulai Oktober apabila dibuka semula November lalu.

“Kami melihat tempoh dua bulan terakhir 2021 sangat positif dan gembira apabila Januari 2022 juga tanpa diduga mencatatkan prestasi yang cemerlang. “Oleh itu, kami berharap trend pemulihan ini akan berterusan walaupun kami mengambil langkah berhati-hati terhadap persekitaran pandemik ketika ini.“ Beliau menyatakan demikian dalam sidang akhbar selepas merasmikan acara previu bufet iftar Ramadan di hotel tersebut baru-baru ini.

Movenpick KLIA dimiliki sepenuhnya Lembaga Tabung Haji dengan bertaraf lima bintang, mula dibuka pada 2018 dan diuruskan rangkaian perhotelan global terbesar, Accor berpangkalan di Perancis. Kompleks hotel di kawasan seluas tujuh hektar itu mengandungi 333 bilik serta berstatus patuh syariah terletak berdekatan Lapangan Terbang Antarabangsa Kuala Lumpur (KLIA).

Wan Enderi menambah bahawa Movenpick KLIA akan menyambung semula perancangan yang sudah diatur sejak dua tahun lalu setelah  tertangguh akibat pelaksanaan perintah kawalan pergerakan. “Antaranya, kami akan meneruskan projek taman tema air di aras bumbung pada tahun ini, selain menambah banyak kemudahan baharu untuk menarik ramai pelanggan khususnya berkeluarga atau berkumpulan.“ Selain itu, pihak hotel juga kini bersedia menerima ribuan bakal jemaah haji sebelum mereka ke Tanah Suci.

Beliau juga yakin kemungkinan tahun ini tiada lagi penangguhan penghantaran kumpulan jemaah haji Malaysia berdasarkan pelbagai langkah protokol kesihatan ketat oleh kerajaan Arab Saudi bagi mengekang penularan pandemik COVID-19.

“Sehubungan itu, kami sudah merangka pelbagai pelan tindakan sekiranya Malaysia dapat menghantar semula jemaah haji untuk musim ini.“


Harga Minyak Sawit Mentah Dijangka Capai RM9300 Satu Tan

Kuala Nerang – Harga minyak sawit mentah  dijangka meneruskan kenaikan sekurang-kurangnya sehingga suku ketiga tahun ini dan diunjur mencapai sehingga paras RM9300 satu tan.

Menteri Perusahaan Perladangan dan Komoditi, Datuk Zuraida Kamaruddin menyatakan bahawa angka itu mampu dicapai berdasarkan perkembangan dagangan kontrak niaga hadapan minyak sawit mentah di Bursa Malaysia. “Kalau ikut Niaga Hadapan Minyak Sawit Mentah, memang akan cecah sampai RM9300 satu tan. Sekarang sampai Jun kita rasa trend peningkatan harga sawit ini akan berterusan sehingga ke suku ketiga tahun ini.

“Paling cepat kenaikan itu mencapai paras RM9300 pada suku ketiga, kalau tidak mungkin boleh berlanjutan sampai hujung tahun,“ katanya selepas merasmikan majlis pecah tanah Pusat Pemprosesan Getah Krip dan Projek Transformasi Perusahaan Getah (TARGET). Beliau diminta mengulas trend kenaikan harga minyak sawit mentah yang sebelum ini dilaporkan melonjak melebihi RM8000 pada awal bulan lalu dan kini berada pada paras RM7546 satu tan setakat Khamis lalu.

Zuraida berkata kenaikan harga itu sememangnya memberikan keuntungan kepada peladang dan kerajaan, namun mungkin memberi kesan kepada peningkatan harga produk berkaitan minyak sawit yang digunakan pengguna. “Tapi bagaimana pun kita tetap beri subsidi iaitu sebanyak 20% daripada minyak sawit mentah kita, jadi tidak menjadi isu (walaupun harga minyak sawit mentah melonjak),“ katanya.


Aliran Masuk Asing Berkurangan kepada RM649 Juta Minggu Lalu

Kuala Lumpur – Pelabur asing dan runcit membeli bersih ekuiti bagi minggu berakhir 11 Mac dengan mencatat aliran masuk sebanyak RM896.5 juta. Bagaimanapun, aliran masuk asing bagi minggu tersebut pula berjumlah RM649 juta, lebih rendah berbanding minggu sebelumnya iaitu sebanyak RM1.08 bilion.

Menurut laporan aliran dana mingguan MIDF Research,  pelabur runcit dan asing masing-masing membeli RM57.8 juta dan RM142.6 juta ekuiti tempatan. “Pelabur institusi tempatan pula memulakan minggu tersebut dengan menjual ekuiti sebanyak RM200.4 juta,“ katanya dalam laporan itu hari ini. Berdasarkan laporan tersebut, pelabur asing membeli ekuiti setiap minggu sejak sebulan lalu mulai 7 Februari, menjadikan  25 hari berturut-turut tanpa gangguan.

Aliran masuk asing paling tinggi direkodkan pada Khamis minggu lalu sebanyak RM172.6 juta dan terendah pada Selasa sebanyak RM76.36 juta. Pelabur institusi tempatan pula menjual ekuiti sejak 4 Februari lalu, dengan aliran keluar minggu paling tinggi direkodkan pada Rabu sebanyak RM223.7 juta manakala paling rendah, RM84.49 juta.

Sementara itu, pelabur runcit membeli ekuiti setiap hari minggu lalu kecuali Jumaat sebanyak RM32.5 juta. Pembelian ekuiti paling tinggi direkodkan pada Selasa sebanyak RM121.7 juta manakala paling rendah pada Khamis sebanyak RM17.21 juta.

“Secara keseluruhan, bagi minggu kesepuluh tahun ini, pelabur asing membeli RM649.1 juta ekuiti diikuti pelabur runcit, RM247.4 juta manakala pelabur institusi tempatan menjual RM896.5 juta.“ Dari segi penyertaan pelabur menyaksikan pelabur runcit, institusi tempatan dan asing masing-masing mencatat pergerakan nilai purata dagangan sebanyak +8.09%, -2.09% dan -14.3%. “Bagi asas tahun ke tahun, kami mendapati sebanyak RM4.41 bilion aliran masuk daripada pelabur asing manakala RM630 juta daripada pelabur runcit. “Pelabur institusi tempatan pula satu-satunya penjual bersih ekuiti tempatan sebanyak RM5.04 bilion,“ jelas laporan tersebut.


Mengangkat Nilai Bahasa Melayu melalui Aktiviti Kebahasaan

Untuk mendapatkan maklumat terkini, ikuti kami melalui Telegram

KUALA LUMPUR −Bahasa Melayu milik semua. Sehubungan dengan itu, penghasilan karya yang memaparkan kearifan tempatan dalam bahasa Melayu tidak sepatutnya dicantas oleh penerbit. Hal ini demikian kerana kearifan tempatan itulah yang mewarnai kepelbagaian dalam sastera kebangsaan. Demikian penerangan oleh Prof. Madya Ts. Dr. Ramzah Dambul, dari Universiti Malaysia Sabah, yang memulakan perbincangan dalam Bicara Bahasa dan Sastera Kebangsaan yang bertemakan “Bahasa dan Sastera Milik Bersama“ Siri 2, yang bersiaran secara langsung pada pukul 10.00 pagi tadi menerusi Studio Siaran Langsung Media Sosial DBP.

Begitu juga halnya dengan penggunaan bahasa Melayu dalam persembahan Menora dalam kalangan masyarakat Siam yang membuktikan berlakunya kepelbagaian dalam sastera kebangsaan. Hal ini dikupas dan dikongsi oleh Dr. Phat a/l Awang Deng, dari Universiti Utara Malaysia. Walau bagaimanapun, menurutnya lagi, persembahan Menora kini semakin pupus apabila generasi muda tidak lagi mewarisi budaya ini.

Apabila bahasa dan sastera dikatakan sebagai milik bersama, hal ini bermakna bahawa setiap lapisan masyarakat perlu menggembleng tenaga untuk memartabatkan bahasa. Penekanan dalam penggunaan bahasa Melayu dalam kalangan generasi muda juga perlu diberi perhatian.

Kenyataan itu turut dipersetujui oleh Dr. Selvajothy Ramalingam dari Yayasan Tamil Malaysia yang meyakini bahawa penekanan dalam aktiviti kebahasaan tanpa memilih bangsa akan meningkatkan penggunaan bahasa dalam kalangan masyarakat.

Dalam usaha memartabatkan bahasa Melayu, penglibatan pelbagai persatuan di seluruh negara juga perlu dilonjakkan. Menurut Encik Phun Teck Seng, Timbalan Presiden Majlis Bahasa Cina (MBC), Dewan Bahasa dan Pustaka (DBP) sebagai agensi yang bertanggungjawab untuk memartabatkan bahasa Melayu sentiasa mengadakan kerjasama dengan semua persatuan. Antaranya termasuklah mengadakan kerjasama dengan Majlis Bahasa Cina yang perlu dieratkan lagi bagi meningkatkan tahap penguasaan bahasa Melayu dalam kalangan kaum Cina.

DBP perlu mengambil peluang dengan kesediaan persatuan yang ada untuk bekerjasama bagi memartabatkan bahasa Melayu. Penghasilan karya sastera dalam bahasa Melayu dan program membaca dalam kalangan pelajar Cina oleh MBC boleh membantu DBP menyebarluaskan bahasa Melayu.

Tambah Encik Jufitri Joha, iaitu Presiden Majlis Belia Malaysia (MBM) pula, MBM dianggotai oleh golongan muda yang terdiri daripada pelbagai kaum. Oleh itu, usaha untuk membina jati diri anak-anak muda ini perlu dititikberatkan untuk meningkatkan nilai bahasa Melayu.